open-index/open-wikipedia-markdown huggingface dataset:
ಐಸ್ಲೆಂಡ್ ಸ್ಪಾರ್

**ಐಸ್ಲೆಂಡ್ ಸ್ಪಾರ್** ಕ್ಯಾಲ್ಸೈಟಿನ ಒಂದು ರೂಪ. ನಿರ್ವರ್ಣ, ಪಾರಕ ವಸ್ತು. ಹೆಚ್ಚಾಗಿ ಐಸ್ಲೆಂಡಿನಲ್ಲಿ ಸಿಗುತ್ತದೆ.

ಸಮಚತುರ್ಭುಜೀಯ ಆಕೃತಿಯ ಈ ಖನಿಜದ ಸಾಪೇಕ್ಷಸಾಂದ್ರತೆ 2.7; ಕಾಠಿಣ್ಯ 3. ಇದಕ್ಕಿರುವ ದ್ವಿವಕ್ರೀಭವನ (ಡಬಲ್ ರಿಫ್ರ್ಯಾಕ್ಷನ್) ಗುಣದ ಮೇಲೆ ಇದರ ಮೌಲ್ಯವನ್ನು ನಿರ್ಧರಿಸುತ್ತಾರೆ. ಧ್ರುವವರ್ಣದರ್ಶಕ (ಪೋಲಾರಿಸ್ಕೋಪ್), ನಿಕಾಲ್-ಅಶ್ರಗ ಮತ್ತಿತರ ದೃಗುಪಕರಣಗಳಲ್ಲಿ ಇದರ ಬಳಕೆ ಹೆಚ್ಚು.

ಐಸ್‌ಲ್ಯಾಂಡ್ ಸ್ಪಾರ್ ಬಣ್ಣರಹಿತ, ಪಾರದರ್ಶಕ ಕ್ಯಾಲ್ಸಿಯಂ ಕಾರ್ಬೋನೇಟ್ ವಿಧವಾಗಿದೆ (CaCO3). ಇದು ತ್ರಿಕೋನ ವ್ಯವಸ್ಥೆಯಲ್ಲಿ ಸ್ಫಟಿಕೀಕರಣಗೊಳ್ಳುತ್ತದೆ, ಸಾಮಾನ್ಯವಾಗಿ ಷಡ್ಭುಜೀಯ ಸ್ಫಟಿಕವನ್ನು (ರೋಂಬೋಹೆಡ್ರಲ್) ರೂಪಿಸುತ್ತದೆ.. ಇದು 3 ರ ಮೊಹ್ಸ್ ಗಡಸುತನವನ್ನು ಹೊಂದಿದೆ ಮತ್ತು ಡಬಲ್ ವಕ್ರೀಭವನ ಪ್ರದರ್ಶಿಸುತ್ತದೆ, ಬೆಳಕಿನ ಕಿರಣವನ್ನು ಎರಡು ಕಿರಣಗಳಾಗಿ ವಿಭಜಿಸಿ, ಅದು ವಿಭಿನ್ನ ವೇಗ ಮತ್ತು ದಿಕ್ಕುಗಳಲ್ಲಿ ಚಲಿಸುತ್ತದೆ.

ಐಸ್ಲ್ಯಾಂಡ್ ಸ್ಪಾರ್ ಸೆಡಿಮೆಂಟರಿ ಪರಿಸರದಲ್ಲಿ, ಮುಖ್ಯವಾಗಿ ಸುಣ್ಣದ ಕಲ್ಲು ಮತ್ತು ಡಾಲಮೈಟ್ ಬಂಡೆಗಳಲ್ಲಿ ರೂಪುಗೊಳ್ಳುತ್ತದೆ, ಆದರೆ ಇದು ಜಲೋಷ್ಣ ಸಿರೆಗಳು ಮತ್ತು ಆವಿಯಾಗುವಿಕೆಯ ನಿಕ್ಷೇಪಗಳಲ್ಲಿಯೂ ರೂಪುಗೊಳ್ಳುತ್ತದೆ. ತಾಪಮಾನ, ಒತ್ತಡ ಮತ್ತು ಕಲ್ಮಶಗಳಿಂದ ಪ್ರಭಾವಿತವಾಗಿರುವ ಕ್ಯಾಲ್ಸಿಯಂ ಮತ್ತು ಕಾರ್ಬೋನೇಟ್ ಅಯಾನುಗಳು ಸಮೃದ್ಧವಾಗಿರುವ ದ್ರಾವಣದಿಂದ ಇದು ಅವಕ್ಷೇಪಿಸುತ್ತದೆ(Precipitate).

ಐಸ್‌ಲ್ಯಾಂಡ್ ಸ್ಪಾರ್‌ನ ಅತ್ಯಂತ ಸಾಮಾನ್ಯವಾದ ಸ್ಫಟಿಕ ರಚನೆಯು ರೋಂಬೋಹೆಡ್ರಲ್ ಆಗಿದೆ, ಆದರೆ ಸ್ಕೇಲ್‌ನೋಹೆಡ್ರಲ್ ಅಥವಾ ಪ್ರಿಸ್ಮಾಟಿಕ್‌ನಂತಹ ಇತರ ರಚನೆಗಳು ರಚನೆಯ ಪರಿಸ್ಥಿತಿಗಳನ್ನು ಅವಲಂಬಿಸಿ ರಚಿಸಬಹುದು. ಐಸ್ಲ್ಯಾಂಡ್ ಸ್ಪಾರ್ ಪ್ರಾಥಮಿಕವಾಗಿ ಐಸ್ಲ್ಯಾಂಡ್ ನಲ್ಲಿ ಕಂಡುಬರುತ್ತದೆ ಆದರೆ ಸೂಕ್ತವಾದ ಭೂವೈಜ್ಞಾನಿಕ ಪರಿಸ್ಥಿತಿಗಳೊಂದಿಗೆ ಪ್ರಪಂಚದ ವಿವಿಧ ಭಾಗಗಳಲ್ಲಿ ದೊರೆಯಬಹುದು.

## ಉಲ್ಲೇಖಗಳು
ವರ್ಗ:ರಾಸಾಯನಿಕ ಸಂಯುಕ್ತಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜಾನ್ ಒ'ಹಾರಾ

**ಒ’ಹಾರಾ, ಜೆ ಎಚ್** : 1905-70. ಅಮೆರಿಕದ ಕಾದಂಬರಿಕಾರ, ಪತ್ರಿಕೋದ್ಯಮಿ, ನಾಟಕಕಾರ, ಚಲನಚಿತ್ರ ಲೇಖಕ, ಸಣ್ಣಕಥೆಗಾರ ಮತ್ತು ವಿಮರ್ಶಕ.
## ಜೀವನ
ಕೂಲಿಗಾರನಾಗಿ, ಉಕ್ಕಿನ ಕಾರ್ಖಾನೆಯಲ್ಲಿ ಕಾವಲುಗಾರನಾಗಿ, ಸೋಡಾ ಮಾರುವವನಾಗಿ, ವಿಹಾರಕೇಂದ್ರವೊಂದರ ರಕ್ಷಕನಾಗಿ, ಸುದ್ಧಿಗಾರನಾಗಿ, ಸಹಸಂಪಾದಕನಾಗಿ-ಹೀಗೆ ಬೇರೆ ಬೇರೆ ವೃತ್ತಿಗಳಲ್ಲಿ ಪಳಗಿದ. ಅಪಾಯಿಂಟ್ಮೆಂಟ್ ಇನ್ ಸಮಾರಾ ಕಾದಂಬರಿ ಪ್ರಕಟವಾದೊಡನೆ (1934) ಅಮೆರಿಕದಲ್ಲಿ ಈತನ ಕೀರ್ತಿ ಹರಡಿತು. ಅನಂತರ ಬಂದ ಡಾಕ್ಟರ್ಸ್‌ಸನ್ ಅಂಡ್ ಅದರ್ ಸ್ಟೋರೀಸ್ (1935) ಎಂಬ ಕಥಾಸಂಗ್ರಹ, ಬಟರ್ಫೀಲ್ಡ್‌ 8 ಎಂಬ ಕಾದಂಬರಿಗಳು ಸಾಹಿತ್ಯಕ್ಷೇತ್ರದಲ್ಲಿ ಇವನ ಸ್ಥಾನವನ್ನು ಭದ್ರಪಡಿಸಿದುವು. ಆಮೇಲೆ ಈತ ಪ್ರಮುಖ ಪತ್ರಿಕೆಯೊಂದಕ್ಕೆ ಫುಟ್ಬಾಲ್ ಪಂದ್ಯಗಳ ವಿವರಣೆ ಬರೆಯುವ ಕ್ರೀಡಾ ವಿಮರ್ಶಕನಾದ. ಗಟ್ಟಿಗಡಸು ಮೈಉಳ್ಳ ಈತ ಕುಸ್ತಿಯ ಅಂಗಣಕ್ಕೂ ಇಳಿದುದುಂಟು. ಹಾಲಿವುಡ್ಡಿನಲ್ಲಿ ಈತ ಚಿತ್ರಕಥೆ ಬರೆದು ಪ್ರಸಿದ್ಧನಾದ. ತನ್ನ ಕಾಲದ ಜನರ ಸಮಾಜದ ಬಗ್ಗೆ ಈತನಿಗಿದ್ದ ಅಪಾರ ಅರಿವು, ಅನುಕಂಪ, ತೀವ್ರ ಸಂವೇದನೆಗಳ ಜೊತೆಗೆ ಇವನ ಚಾಟಿಯಂಥ ಮಾತು, ಚುಚ್ಚುನುಡಿ, ಕಟು ವಿಮರ್ಶೆಗಳಿಂದಾಗಿ ಈತನ ಕೃತಿಗಳು ಜನಪ್ರಿಯವಾಗಿವೆ. ಪಾಲ್ ಜೋಯಿ (1940) ಟೆನ್ ನಾರ್ತ್ ಫ್ರೆಡರಿಕ್ (1955), ಸ್ವೀಟ್ ಅಂಡ್ ಸವರ್ (1954), ಸರ್ಮನ್ಸ್‌ ಎಂಡ್ ಸೋಡಾವಾಟರ್ (1961)-ಇವು ಈತನ ಪ್ರಮುಖ ಕೃತಿಗಳು. 

ಈತನಿಗೆ ಬಣ್ಣಗುರುಡುತನ ಇದ್ದುದರಿಂದ ಈತನ ಕೃತಿಗಳಲ್ಲಿ ಬಿಳಿ ಮತ್ತು ಕಪ್ಪು ಬಣ್ಣಗಳನ್ನುಳಿದು ಬೇರೆ ಯಾವ ಬಣ್ಣಗಳ ವರ್ಣನೆಯೂ ಇಲ್ಲದಿರುವುದು ಒಂದು ವಿಚಿತ್ರ, ವೈಶಿಷ್ಟ್ಯ, ಹೂಗಳು, ಹಕ್ಕಿಗಳು ನಿಸರ್ಗ-ಇವುಗಳ ವರ್ಣನೆಗಳು ಇವನಲ್ಲಿ ಅಪೂರ್ವ.
## ಕೃತಿಗಳು
**ಕಾದಂಬರಿಗಳು**
* ಅಪಾಯಿಂಟ್ಮೆಂಟ್ ಇನ್ ಸಮಾರಾ (1934) 
* ಬಟರ್‌ಫೀಲ್ಡ್ 8 (1935) 
*ಹೋಪ್ ಆಫ್ ಹೆವನ್ (1938) 
*ಪಾಲ್ ಜೋಯ್ (1940) 
*ಎ ರೇಜ್ ಟು ಲೈವ್ (1949) 
*ದಿ ಫಾರ್ಮರ್ಸ್ ಹೋಟೆಲ್ (1951) - ಒ'ಹಾರಾ ಅವರ ಮೂಲ ನಾಟಕದಿಂದ ಅಳವಡಿಸಲಾಗಿದೆ
* ಟೆನ್ ನಾರ್ತ್ ಫ್ರೆಡೆರಿಕ್ (1955)  - ಕಾದಂಬರಿಗಾಗಿ ರಾಷ್ಟ್ರೀಯ ಪುಸ್ತಕ ಪ್ರಶಸ್ತಿ ವಿಜೇತ
*ಎ ಫ್ಯಾಮಿಲಿ ಪಾರ್ಟಿ (1956)
* ಫ್ರಮ್ ದಿ ಟೆರೇಸ್ (1958) 
*ಅವರ್‌ಸೆಲ್ವ್ಸ್ ಟು ನೋ (1960) 
*ದಿ ಬಿಗ್ ಲಾಫ್ (1962) 
*ಎಲಿಜಬೆತ್ ಆಪಲ್ಟನ್ (1963) 
*ದಿ ಲಾಕ್‌ವುಡ್ ಕನ್ಸರ್ನ್ (1965)
* ದಿ ಇನ್‌ಸ್ಟ್ರುಮೆಂಟ್ (1967) )
* ಲವ್ವಿ ಚೈಲ್ಡ್ಸ್: ಎ ಫಿಲಡೆಲ್ಫಿಯನ್ಸ್ ಸ್ಟೋರಿ (1969)
* ದಿ ಎವಿಂಗ್ಸ್ (1970) 
*ದಿ ಸೆಕೆಂಡ್ ಎವಿಂಗ್ಸ್ (1972)
**ಸಣ್ಣ ಕಥೆಗಳು**
*ಡಾಕ್ಟರ್ಸ್ ಸನ್ ಮತ್ತು ಇತರ ಕಥೆಗಳು (1935)
*ಪರೇಡ್‌ನಲ್ಲಿ ಫೈಲ್ಸ್ (1939)
*ಪೈಪ್ ನೈಟ್ (1945)
*ಹೆಲ್ಬಾಕ್ಸ್ (1947)
*ಧರ್ಮೋಪದೇಶಗಳು ಮತ್ತು ಸೋಡಾ ವಾಟರ್: ಮೂರು ಕಾದಂಬರಿಗಳ ಟ್ರೈಲಾಜಿ (1960)
*ಅಸೆಂಬ್ಲಿ (1961)
*ದಿ ಕೇಪ್ ಕಾಡ್ ಲೈಟರ್ (1962)
*ದಿ ಹ್ಯಾಟ್ ಆನ್ ದಿ ಬೆಡ್ (1963)
*ದಿ ಹಾರ್ಸ್ ನೋಸ್ ದಿ ವೇ (1964)
*ವೇಟಿಂಗ್ ಫಾರ್ ವಿಂಟರ್ (1966)
*ಮತ್ತು ಇತರ ಕಥೆಗಳು (1968)
*ದಿ ಟೈಮ್ ಎಲಿಮೆಂಟ್ ಮತ್ತು ಇತರ ಕಥೆಗಳು (1972)
*ಗುಡ್ ಸಮರಿಟನ್ ಮತ್ತು ಇತರ ಕಥೆಗಳು (1974)
*ಗಿಬ್ಸ್ವಿಲ್ಲೆ, PA (ಕ್ಯಾರೊಲ್ & ಗ್ರಾಫ್, 1992, ISBN 0-88184-899-9)
**ನಾಟಕಗಳು ಮತ್ತು ಚಿತ್ರಕಥೆಗಳು**
*ಹಿ ಮ್ಯಾರೀಡ್ ಹಿಸ್ ವೈಫ್ (1940)
*ಮೂಂಟೈಡ್ (1942)
* ಫೈವ್ ಪ್ಲೇಸ್ (1961)
(ದಿ ಫಾರ್ಮರ್ಸ್ ಹೋಟೆಲ್, ದಿ ಸರ್ಚಿಂಗ್ ಸನ್, ದಿ ಶಾಂಪೇನ್ ಪೂಲ್, ವೆರೋನಿಕ್, ದಿ ವೇ ಇಟ್ ವಾಸ್)
* ಟು ಬೈ ಒ'ಹರಾ (1979)
(ದಿ ಮ್ಯಾನ್ ಹೂ ಕುಡ್ ನಾಟ್ ಲೂಸ್ [ಸ್ಕ್ರೀನ್ ಟ್ರೀಟ್ಮೆಂಟ್] ಮತ್ತು ಫಾರ್ ಫ್ರಮ್ ಹೆವೆನ್ [ಪ್ಲೇ])
**ಇತರ**
* ಸ್ವೀಟ್ ಅಂಡ್ ಸೋರ್ (೧೯೫೪)
* ಮೈ ಟರ್ನ್ (೧೯೬೬)
* ಲೆಟರ್ಸ್ (೧೯೭೮)
## ಉಲ್ಲೇಖಗಳು
ವರ್ಗ:ಲೇಖಕರು
ವರ್ಗ:ಆಂಗ್ಲ ಭಾಷೆಯ ಲೇಖಕರು
ವರ್ಗ:ಕಾದಂಬರಿಕಾರರು
ವರ್ಗ:ನಾಟಕಕಾರರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಒಂಟೆಪಡೆ

[right|thumb|300x300px|[Ottoman Empire|Ottoman camel corps at Beersheba during the First Suez Offensive of World War I, 1915.]]
**ಒಂಟೆಪಡೆ**: ಮರಳುಗಾಡುಗಳಲ್ಲಿ ಯುದ್ಧಮಾಡುವಾಗ ಉಪಯೋಗಿಸುವ ಒಂಟೆಬಲ (ಕ್ಯಾಮೆಲ್ ಕೋರ್). 

ಒಂಟೆ ಅಶ್ವಸೈನ್ಯವು ಮಧ್ಯಪ್ರಾಚ್ಯದಲ್ಲಿ ಇತಿಹಾಸದುದ್ದಕ್ಕೂ ಮರುಭೂಮಿ ಯುದ್ಧದಲ್ಲಿ ಸಾಮಾನ್ಯ ಅಂಶವಾಗಿತ್ತು, ಭಾಗಶಃ ಪ್ರಾಣಿಗಳ ಉನ್ನತ ಮಟ್ಟದ ಹೊಂದಾಣಿಕೆಯ ಕಾರಣದಿಂದಾಗಿ. ಸಾಂಪ್ರದಾಯಿಕ ಅಶ್ವಸೈನ್ಯದ ಕುದುರೆಗಳಿಗಿಂತ ಶುಷ್ಕ ಪರಿಸರದಲ್ಲಿ ಕೆಲಸ ಮಾಡಲು ಮತ್ತು ಬದುಕಲು ಅವು ಹೆಚ್ಚು ಸೂಕ್ತವಾಗಿವೆ. ಹೆರೊಡೋಟಸ್‌ನ ಪ್ರಕಾರ ಒಂಟೆಯ ವಾಸನೆಯು ಗಾಬರಿಗೊಂಡ ಮತ್ತು ದಿಗ್ಭ್ರಮೆಗೊಂಡ ಕುದುರೆಗಳು, ಥೈಂಬ್ರಾ ಕದನದಲ್ಲಿ ಒಂಟೆಗಳನ್ನು ಅಕೆಮೆನಿಡ್ ಪರ್ಷಿಯನ್ನರ ಅಶ್ವದಳದ ವಿರೋಧಿ ಆಯುಧವನ್ನಾಗಿ ಮಾಡುತ್ತದೆ

## ಭಾರತದಲ್ಲಿ 
ಸ್ವಾತಂತ್ರ್ಯಪುರ್ವ ಭಾರತದಲ್ಲಿ ಬಿಕನೀರಿನ ಮಹಾರಾಜ ಬಿಕನೀರ್ ಒಂಟೆಯ ದಳ ಎಂಬ ಹೆಸರಿನ ಒಂದು ಪಡೆಯನ್ನು ತಯಾರಿಸಿದ್ದ. ಅದು ಒಂದನೆಯ ಮತ್ತು ಎರಡನೆಯ ಮಹಾಸಮರಗಳಲ್ಲಿ ಈಜಿಪ್ಟ್‌ ಮತ್ತು ಸೂಡಾನ್ ದೇಶಗಳಲ್ಲಿ ಗಣನೀಯ ಸೇವೆ ಸಲ್ಲಿಸಿತು. ಈ ಪಡೆಯ ರಚನೆ ಸಿಲ್ಲೇದಾರಿ ಕ್ರಮದಿಂದ. ಇದರ ಪ್ರಕಾರ ಸೈನಿಕ ತನ್ನ ಒಂಟೆಯನ್ನು ತಾನೇ ಕೊಂಡು ಕಾಪಾಡಿಕೊಂಡು ಬರಬೇಕು. ಇದಕ್ಕೆ ಪ್ರತಿಯಾಗಿ ರಾಜ್ಯಸರ್ಕಾರ ಆತನಿಗೆ ನಗದು ಪರಿಹಾರ ದ್ರವ್ಯವನ್ನು ಕೊಡುತ್ತದೆ. ಸ್ವಾತಂತ್ರ್ಯಾ ನಂತರದ ಭಾರತದಲ್ಲಿ ಕೇವಲ ಉತ್ಸವಾದಿಗಳಲ್ಲಿ ಉಪಯೋಗಿಸುವುದಕ್ಕಾಗಿ ಮಾತ್ರ ಅಲ್ಪಪ್ರಮಾಣದ ಒಂಟೆಪಡೆಯೊಂದನ್ನು ಉಳಿಸಿಕೊಳ್ಳಲಾಗಿದೆ. ಆಧುನಿಕ ಯುದ್ಧ ಕ್ರಮದಲ್ಲಿ ಕುದುರೆ ಅಥವಾ ಒಂಟೆಯನ್ನು ಉಪಯೋಗಿಸುವ ಅವಕಾಶ ಅತ್ಯಲ್ಪ.

## ಉಲ್ಲೇಖಗಳು 
:ವರ್ಗ:ಪ್ರಾಣಿಗಳು
ಒಂಟೆಹುಳು

**ಒಂಟೆಹುಳು**: ಡಿಕ್ಟಿಯಾಪ್ಟೆರ ಗಣದ ಮ್ಯಾಂಟಿಡೀ ಉಪಗಣಕ್ಕೆ ಸೇರಿದ ಒಂದು ಕೀಟ (ಮ್ಯಾಂಟಿಸ್; ಪ್ರೇಯಿಂಗ್ ಮ್ಯಾಂಟಿಸ್). ಮಳ್ಳಿಕೀಟವೆಂದೂ ಕರೆಯುತ್ತಾರೆ. ತಮ್ಮ ಮುಂಗಾಲುಗಳನ್ನು ಕೈ ಮುಗಿಯುವಂತೆ ಎತ್ತಿ ಹಿಡಿಯುವುದರಿಂದ ಪ್ರಾರ್ಥನೆ ಮಾಡುವಂತೆ ಕಾಣುತ್ತದೆ. ಹಾಗಾಗಿ ಇದನ್ನು ‘ಪ್ರಾರ್ಥನಾ ಕೀಟ’ (ಮ್ಯಾಂಟಿಸ್; ಪ್ರೇಯಿಂಗ್ ಮ್ಯಾಂಟಿಸ್) ಎಂತಲೂ ಕರೆಯುತ್ತಾರೆ. ಸುಮಾರು ೪೩೦ ಕುಲಗಳಲ್ಲಿ ೨೪೦೦ಕ್ಕೂ ಮಿಕ್ಕಿದ ಜಾತಿಯ ಕೀಟಗಳನ್ನು ಗುರುತಿಸಲಾಗಿದೆ. ಇವುಗಳು ಮುಖ್ಯವಾಗಿ ಉಷ್ಣವಲಯದ ಪ್ರದೇಶಗಳಲ್ಲಿ ಕಂಡುಬರುತ್ತವೆಯಾದರೂ, ಆದರೆ ಕೆಲವು ಸಮಶೀತೋಷ್ಣ ಪ್ರದೇಶಗಳಲ್ಲಿ ವಾಸಿಸುತ್ತವೆ
## ವಾಸಸ್ಥಾನ
ಸಾಮಾನ್ಯವಾಗಿ ಬೇಲಿ, ಹಸುರು ಗಿಡಮರಗಳು, ಹುಲ್ಲುನೆಲಗಳಲ್ಲಿ ಇದರ ವಾಸ. ಇದರ ಆಹಾರ ಇತರ ಕೀಟಗಳು, ಶರೀರ ನೀಳವಾಗಿದೆ. ಉದ್ದವಾದ ಮುಂಗಾಲುಗಳು ಆಹಾರ ಕೀಟವನ್ನು ಹಿಡಿದೆಳೆದುಕೊಳ್ಳಲು ಉಪಯುಕ್ತವಾಗಿವೆ. ಹಿನ್ನೆಲೆಯ ಬಣ್ಣಕ್ಕೆ ಹೊಂದಿಕೊಳ್ಳುವ ಗುಣ ಈ ಕೀಟಕ್ಕಿದೆ. ಸಾಮಾನ್ಯವಾಗಿ ಹಸುರು ಬಣ್ಣದವೇ ಹೆಚ್ಚು. ಈ ಕೀಟ ಮುಂದಿನ ಎರಡು ಕಾಲುಗಳನ್ನು ಮೇಲಕ್ಕೆತ್ತಿಕೊಂಡು ಅಲುಗಾಡದೆ ನಿಂತಿದ್ದು ಮುಂದೆ ಸುಳಿಯುವ ಪುಟ್ಟ ಕೀಟ ಮತ್ತು ದೊಡ್ಡ ಹುಳುಗಳ ಮೇಲೆ ಫಕ್ಕನೆ ಎರಗಿ ಹಿಡಿದು ಆಹಾರವಾಗಿ ಸೇವಿಸುತ್ತದೆ. ನೊಣ, ಚಿಟ್ಟೆ, ಚಿಟ್ಟೆಯ ಮರಿಗಳು ಇತ್ಯಾದಿ ಇದರ ಆಹಾರ. ಒಂಟೆಹುಳುವಿಗೆ ಎರಡು ಸಂಯುಕ್ತ ನೇತ್ರಗಳ ಜೊತೆಗೆ ಮೂರು ಸರಳ ನೇತ್ರಗಳೂ ಇವೆ. ಈ ಹುಳು ತನ್ನ ಮೊಟ್ಟೆಗಳನ್ನು ಸ್ಪಂಜಿನಂಥ ಮೊಟ್ಟೆ ಚೀಲಗಳಲ್ಲಿಡುತ್ತದೆ. ಹೊಟ್ಟೆಬಾಕ ಹೆಣ್ಣು ಸಂಭೋಗಕ್ಕಾಗಿ ಬಂದ ಗಂಡನ್ನೂ ತಲೆ ಮುರಿದು ಕಬಳಿಸುವುದು ಸಾಮಾನ್ಯ
## ಉಲ್ಲೇಖಗಳು
## ಬಾಹ್ಯ ಸಂಪರ್ಕಗಳು
* 
* 
* Mantis Study Group  – Information on mantises, phylogenetics and evolution.
* Mantodea Species File

ವರ್ಗ:ಕೀಟಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಒಕಾಪಿ

**ಒಕಾಪಿ**: ಆಫ್ರಿಕದ ಉಷ್ಣವಲಯದ ಕಾಡುಗಳಲ್ಲಿ ಜೀವಿಸುವ ಜಿರಾಫೆಗಳ ಕುಲಕ್ಕೆ ಸೇರಿದ ಒಂದು ಅಪೂರ್ವವಾದ ಪ್ರಾಣಿ. ಕಾಂಗೋವಿನ ಸೆಮ್ಲಿಕಿ ಅರಣ್ಯದಲ್ಲಿ ಮುಖ್ಯವಾಗಿ ಕಂಡುಬರುತ್ತದೆ. ಒಕಾಪಿಯ ಜಾನ್ಸ್ಟೋನಿ ಎಂಬುದು ಇದರ ವೈಜ್ಞಾನಿಕ ಹೆಸರು. ಇದರ ಗಾತ್ರ ದೊಡ್ಡದು; ಮೈಮೇಲೆ ದೊಡ್ಡದಾಗಿ ಎದ್ದು ಕಾಣುವ ಗೆರೆಗಳಿವೆ. ಆದರೂ ಇಂಥ ಪ್ರಾಣಿ ಒಂದಿದೆಯೆಂಬ ತಿಳಿವಳಿಕೆ ವಿಜ್ಞಾನ ಪ್ರಪಂಚಕ್ಕೆ 1900ರ ವರೆಗೂ ಇರಲಿಲ್ಲ. ಇದನ್ನು ಲೋಕಕ್ಕೆ ತಿಳಿಯ ಹೇಳಿದಾತ ಹ್ಯಾರಿ ಎಚ್. ಜಾನ್ಸನ್. ಪ್ರಾಯಶಃ ಕೆಲವು ಧೀರ ಪರಿಶೋಧಕರನ್ನು ಬಿಟ್ಟರೆ ಇಟೂರಿ ಕಾಡಿನ ಗುಜ್ಜಾರಿಗಳೇ ಇವನ್ನು ನಿಜವಾಗಿ ಕಂಡರಿತಿದ್ದವರು. ಇವರು ಈ ಪ್ರಾಣಿಗಳ ಜಾಡುಗಳನ್ನು ಪತ್ತೆಹಚ್ಚುವುದರಲ್ಲಿ ತುಂಬ ಗಟ್ಟಿಗರು.
## ವಿವರಣೆ
ಇದು ಜಿರಾಫೆಗಿಂತ ಸಣ್ಣದು. ಎರಡಕ್ಕೂ ಕೂದಲು ಮತ್ತು ಚರ್ಮ ಮುಚ್ಚಿರುವ ಕೊಂಬುಗಳಿವೆ. ಎರಡಕ್ಕೂ ಉದ್ದವೂ ಹಿಡಿತವುಳ್ಳವೂ ಆದ ನಾಲಗೆಗಳೂ ಸೀಳು ಗೊರಸುಗಳೂ ಉಂಟು. ಸದ್ದು ಮಾಡದಿರುವುದೇ ಇವಕ್ಕೆ ರೂಢಿ. ಒಕಾಪಿಯ ಮೈ ಸಣ್ಣದು; ಎತ್ತರ 5ದಿ-5.5ದಿ ವರೆಗೆ. ತಲೆ ಜಿರಾಫೆಯದಂತೆಯೇ ಇದೆ. ತೆಳುವಾದ ಚಿಪ್ಪಿನಂಥ ದೊಡ್ಡ ಕಿವಿಗಳಿವೆ. ಮೈಬಣ್ಣ ಚಾಕೋಲೇಟ್ ಅಥವಾ ನೀಲಿಗೆಂಪು. ಹಿಂಭಾಗದಲ್ಲಿ ಬಿಳಿಗೀರುಗಳೂ ಮುಖ ಕಾಲುಗಳ ಮೇಲೆ ಬಿಳಿ ಪಟ್ಟೆಗಳೂ ಇವೆ. ಹೆಣ್ಣುಗಳಿಗೆ ಕೊಂಬಿಲ್ಲ; ಆದರೆ ಗಾತ್ರ ದೊಡ್ಡದು; ಗೊರಸಿನ ಪ್ರಾಣಿಗಳಲ್ಲಿ ಸಾಮಾನ್ಯವಾಗಿ ಹೀಗಿರುವುದಿಲ್ಲ.

ಮರದೆಲೆಗಳನ್ನು ಚಿವುಟಿಕೊಳ್ಳಲು ತನ್ನ ತುಂಬ ಉದ್ದವಾದ ತಿರುಚಿ ನಾಲಗೆಯನ್ನು ಇದು ಜಿರಾಫೆಯಂತೆಯೇ ಉಪಯೋಗಿಸುತ್ತದೆ. ಹಗಲಿನಲ್ಲಿ ಈ ಪ್ರಾಣಿ ಕಾಡಿನ ನೀರಿರುವ ಗಹ್ವರಗಳಲ್ಲಿರುತ್ತದೆ. ಮೇಯುವಾಗ ಶತ್ರುಗಳು ಹಠಾತ್ತನೆ ಮೇಲೆರಗದಂತೆ ಸದ್ದಿನ ಸುಳಿವು ಸಿಗುವ ದೊಡ್ಡ ಒಂಟಿಮರಗಳನ್ನಿದು ಆಶ್ರಯಿಸುತ್ತದೆ. ಇದಕ್ಕೆ ಜಿರಾಫೆಯಷ್ಟು ತೀಕ್ಷ್ಣ ದೃಷ್ಟಿಯಿಲ್ಲ; ಆದರೆ ಶಬ್ದಗ್ರಹಣಶಕ್ತಿ ಚುರುಕಾಗಿದೆ; ತುತ್ತೂರಿ ಆಕಾರದ ಕಿವಿಗಳೇ ಇದನ್ನು ಸೂಚಿಸುತ್ತವೆ. ಹೀಗೆ ತನ್ನ ಶ್ರವಣಬಲದಿಂದ ವೈರಿಯಿಂದ ಪಾರಾಗುತ್ತದೆ. ಇದರ ಆಹಾರ ಮರದ ಕೆಳಗಣ ಎಳೆಬಳ್ಳಿಗಳ ಎಲೆಗಳು. ಇದು ಹುಲ್ಲನ್ನು ಮುಟ್ಟುವುದಿಲ್ಲ.
## ಜೀವನ
ಒಕಾಪಿಗಳು ಒಂಟಿಯಾಗಿಯೋ, ಜೋಡಿಯಾಗಿಯೋ ಇರುತ್ತವೆ. ಪುಕ್ಕಲು ಮತ್ತು ಸಾಧುಸ್ವಭಾವದ ಈ ಪ್ರಾಣಿಗಳ ಸಂಚಾರ ರಾತ್ರಿಯಲ್ಲಿ. ಇವು ಏಕಾಂತವನ್ನು ಪ್ರೀತಿಸುತ್ತವೆ. ಕಾಂಗೋ ಕಾಡಿನ ದುರ್ಗಮವೂ ದುರ್ಭೇದ್ಯವೂ ಆದ ಪ್ರದೇಶಗಳಲ್ಲಿ ಇವು ವಾಸಮಾಡುತ್ತವೆ. ಕಾಡಿನ ಅಂಚಿನಲ್ಲಿ ನೆಲೆಸಿರುವ ಗುಜ್ಜಾರಿಗಳೂ ಕೆಲವು ಬಾಂಟು ಕುಲದವರೂ ಇವುಗಳ ನೆಲೆಯನ್ನು ಪತ್ತೆಹಚ್ಚಿ, ಬೇಟೆಯಾಡಿ, ಇವುಗಳ ಮಾಂಸ ತುಂಬ ರುಚಿ ಎಂದು ಕಂಡುಕೊಂಡಿದ್ದರು. ಬಹು ಹಿಂದೆಯೇ ಬೆಲ್ಜಿಯಂ ಸರ್ಕಾರ ಈ ಅಪುರ್ವ ಪ್ರಾಣಿ ನಾಶವಾಗದಂತೆ ಕಾಪಾಡುವುದಕ್ಕಾಗಿ ಕಾನೂನುಗಳನ್ನು ಮಾಡಿತ್ತು. ಇಟೂರಿ ಕಾಡಿನ ಮಧ್ಯದಲ್ಲಿ ಎಪುಲು ಎಂಬೆಡೆಯಲ್ಲಿರುವ ಒಕಾಪಿ ಕ್ಷೇತ್ರದಲ್ಲಿ ಬೇಟೆಯ ಇಲಾಖೆಯವರು ಇವುಗಳ ವಿಷಯದಲ್ಲಿ ವಿಸ್ತಾರವಾದ ಸಂಶೋಧನೆಗಳನ್ನು ನಡೆಸುತ್ತಿದ್ದಾರೆ. ಪ್ರಪಂಚದ ಅನೇಕ ಪ್ರಾಣಿಸಂಗ್ರಹಾಲಯಗಳಲ್ಲಿ ಇವನ್ನು ಯಶಸ್ವಿಯಾಗಿ ಸಾಕುತ್ತಿದ್ದಾರೆ. ಅಲ್ಲಿ ಇವು ಮರಿಗಳನ್ನೂ ಹಾಕುತ್ತಿವೆ. ಹೆಣ್ಣು ಒಕಾಪಿ ಪ್ರತಿ 40 ದಿವಸಗಳಿಗೊಮ್ಮೆ ಬೆದೆಗೆ ಬರುತ್ತದೆ. 425 ದಿನಗಳ ಗರ್ಭವಾಸದ ಅನಂತರ ಮರಿ ಹುಟ್ಟುತ್ತದೆ. ತಾಯಿ ಅದನ್ನು 3-4 ತಿಂಗಳ ತನಕ ಹಾಲೂಡಿ ಸಾಕುತ್ತದೆ.
## ಉಲ್ಲೇಖಗಳು
ವರ್ಗ:ಪ್ರಾಣಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಪುನರ್ವಸು (ನಕ್ಷತ್ರ)

**ಪುನರ್ವಸು** ಮಿಥುನ ರಾಶಿಯ ಜೋಡಿ ನಕ್ಷತ್ರಗಳ ಪೈಕಿ ಒಂದು (ಪೊಲ್ಲಕ್ಸ್). ಇನ್ನೊಂದು ಪುಷ್ಯ (ಕಾಸ್ಟರ್). ಪುನರ್ವಸು ನಕ್ಷತ್ರದ ವಿಶುವದಂಶ 2801'34.32" ಉ, ಘಂಟಾವೃತ್ತಾಂಶ 7 ಗಂ 45 ಮಿ. 19 ಸೆ. ನಿರಪೇಕ್ಷ ಕಾಂತಿಮಾನ +1.08. ಸೂರ್ಯನಿಂದ 35 ಬೆಳಕು ವರ್ಷಗಳ ದೂರದಲ್ಲಿದೆ. ಪುಷ್ಯ ನಕ್ಷತ್ರಕ್ಕಿಂತಲೂ ಹೆಚ್ಚು ಪ್ರಕಾಶವಾದ್ದು.

ಗ್ರೀಕ್ ಪುರಾಣದ ರೀತ್ಯ, ಕಾಸ್ಟರ್ ಮತ್ತು ಪೊಲ್ಲಕ್ಸ್ ಅವಿಭಾಜ್ಯ ಸೋದರಿಕೆಗೆ ಹೆಸರಾಗಿದ್ದವರು.

## ಉಲ್ಲೇಖಗಳು 
## ಹೊರಗಿನ ಕೊಂಡಿಗಳು 
* 
* 

ವರ್ಗ:ನಕ್ಷತ್ರಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಒಕ್ಕಲಿಗರ ಪತ್ರಿಕೆ

**ಒಕ್ಕಲಿಗರ ಪತ್ರಿಕೆ**: 1906ರಲ್ಲಿ ಬೆಂಗಳೂರಿನಲ್ಲಿ ಸ್ಥಾಪಿತವಾದ ಒಕ್ಕಲಿಗರ ಸಂಘದ ಮುಖಪತ್ರ. ಸಂಘದ ಧ್ಯೇಯೋದ್ದೇಶಗಳನ್ನು ಸಾಧಿಸಲು ಸಹಾಯಕವಾಗುವಂತೆ ಅದರ ಆಶ್ರಯದಲ್ಲಿ 1907 ಮಾರ್ಚ್ 15ರಂದು ಶುಕ್ರವಾರ ಈ ಪತ್ರಿಕೆಯ ಪ್ರಕಟನೆ ಆರಂಭವಾಯಿತು. ಆಗ ಬೆಂಗಳೂರಿನಲ್ಲಿ ಗಣ್ಯ ಅಡ್ವೊಕೇಟರಾಗಿದ್ದ ಸಿ. ಲಕ್ಷ್ಮಣಗೌಡ ಈ ಪತ್ರಿಕೆಯ ಪ್ರಥಮ ಸಂಪಾದಕರು. 

## ಧ್ಯೇಯೋದ್ಧೇಶಗಳು
ಮೊದಲನೆಯ ಸಂಚಿಕೆಯ ಸಂಪಾದಕೀಯದಲ್ಲಿ ಈ ಪತ್ರಿಕೆಯ ಧ್ಯೇಯಧೋರಣೆಗಳನ್ನು ಕುರಿತು ಪ್ರಸ್ತಾಪಿಸುತ್ತ, ವರ್ತಮಾನ ಪತ್ರಿಕೆಗಳು ಯಾವ ದೇಶದಲ್ಲಿ ಹೆಚ್ಚುತ್ತ ಬರುತ್ತವೋ ಆ ದೇಶ ನವನಾಗರಿಕತೆಯಲ್ಲಿ ಉನ್ನತಸ್ಥಿತಿಗೆ ಬರುತ್ತಿರುವುದು ಎಂಬ ಅಭಿಪ್ರಾಯ ಸೂಚಿಸಿ, ಜಪಾನ್ ದೇಶದಲ್ಲಿ ವೃತ್ತಪತ್ರಿಕೆಗಳು ದಿನದಿನಕ್ಕೆ ಹೆಚ್ಚಾದ ಕಾರಣ ಕೇವಲ 50 ವರ್ಷಗಳೊಳಗಾಗಿ ಜಪಾನ್ ದೇಶೀಯರು ಪ್ರಪಂಚದ ಪ್ರಮುಖ ದೇಶೀಯರೊಳಗೆ ತಾವೂ ಪ್ರಮುಖರಾಗಿ ಪ್ರಖ್ಯಾತಿ ಪಡೆದಿರುತ್ತಾರೆ ಎಂದು ಅವರು ವಾದಿಸಿದ್ದಾರೆ. ಮುಂದುವರಿಯುತ್ತ ಅವರು ಯಾವ ಜನರ ಕ್ಷೇಮವನ್ನು ಈ ಪತ್ರಿಕೆ ಮುಖ್ಯವಾಗಿ ಉದ್ದೇಶಿಸಿರುವುದೋ ಅವರ ಪುರೋಭಿವೃದ್ಧಿಯಿಂದ ದೇಶಕ್ಕೆ ಔನ್ನತ್ಯವುಂಟಾಗುವುದರಲ್ಲಿ ಸಂದೇಹವಿಲ್ಲ ಎಂದು ಹೇಳಿ, ಪಂಡಿತ-ಪಾಮರರು, ಹಳ್ಳಿಗರು-ಪಟ್ಟಣಿಗರ ಮಧ್ಯೆ ಅನ್ಯೋನ್ಯತೆ ಬೆಳೆಯುವುದು ದೇಶದ ಅಭಿವೃದ್ದಿಗೆ ಅತ್ಯಂತ ಸಹಕಾರಿಯಾಗುವುದೆಂಬ ವಿಷಯ ಪ್ರಸ್ತಾಪಿಸಿ, ದೇಶೋನ್ನತಿ ಕಾರಣ ಭೂತವಾದ ಏರ್ಪಾಡುಗಳನ್ನು ಮಾಡಿಕೊಳ್ಳಬೇಕಾದರೆ ಇಂಥ ಅನ್ಯೋನ್ಯತೆ ಅತ್ಯಾವಶ್ಯಕವಾಗಿರುತ್ತದೆಂದು ಹೇಳಿ, ಐಕಮತ್ಯಕ್ಕೆ ನ್ಯೂನತೆ ಉಂಟಾಗದಂತೆ ಪ್ರಯತ್ನಪಡಬೇಕೆಂಬುವುದು ತಮ್ಮ ಉದ್ದೇಶವಾಗಿರುತ್ತದೆಂದು ಘೋಷಿಸಿ ಈ ತಮ್ಮ ಪ್ರಯತ್ನದಲ್ಲಿ “ಸರ್ವರೂ ಚೈತನ್ಯ ಕೊಟ್ಟು ಇದನ್ನು ಅಭಿವೃದ್ಧಿಪಡಿಸತಕ್ಕ ರೀತಿಗಳನ್ನು ತೋರಿಸಿಕೊಡುತ್ತ ಬರುವರೆಂದು ದೃಢವಾಗಿ ನಂಬಿದ್ದೇವೆ” ಎಂಬ ಆಶಯವನ್ನು ವ್ಯಕ್ತಪಡಿಸಿದ್ದಾರೆ.
## ಹರವು
ಈ ಪತ್ರಿಕೆಯಲ್ಲಿ ಅನೇಕ ವಿಷಯಗಳನ್ನು ಕುರಿತು ಬಗೆಬಗೆಯ ಉತ್ತಮ ಲೇಖನಗಳಲ್ಲದೆ ಒಳದೇಶದ ವೃತ್ತಾಂತ, ವರ್ತಮಾನ ಸಂಗ್ರಹ, ಮೈಸೂರು ಗೆಜೆಟ್, ಇಂಡಿಯ ದೇಶದ ವೃತ್ತಾಂತ, ಸರ್ಕಾರಿ ಹುಕುಂಗಳು-ಎಂಬ ಶಿರೋನಾಮೆಗಳಲ್ಲಿ ಎಲ್ಲ ಕಡೆಗಳ ಮುಖ್ಯ ವಾರ್ತೆಗಳು ಪ್ರಕಟವಾಗುತ್ತಿದ್ದುವು. ಮೊದಲನೆಯ ಸಂಚಿಕೆಯಲ್ಲಿ ಪ್ರಕಟವಾದ ದವಸದ ಬ್ಯಾಂಕುಗಳು ಎಂಬ ಲೇಖನದ ಒಂದು ವಾಕ್ಯ ಹೀಗಿದೆ: ಗ್ರಾಮಸ್ಥರಿಗೆ ಸಾಧ್ಯವಾದ ಮಟ್ಟಿಗೂ ಬ್ಯಾಂಕುಗಳಿಂದಾಗುವ ಪ್ರಯೋಜನಗಳನ್ನು ಹೇಳಿ, ಅವರನ್ನು ಪರಸ್ಪರ ಸಹಾಯಕರನ್ನಾಗಿ ಮಾಡಿ, ಹಣಕ್ಕೆ ಬದಲಾಗಿ ದವಸವನ್ನು ಬಂಡವಾಳಕ್ಕೆ ಕೊಡುವಂತೆ ಬೋಧಿಸಿದರೆ ಸಾರ್ಥಕವಾಗುತ್ತದೆಂದು ತಿಳಿದು ನಮ್ಮ ಘನ ಸರ್ಕಾರದವರು ಗ್ರಾಮಗಳಲ್ಲಿ ದವಸದ ಬ್ಯಾಂಕುಗಳನ್ನು ಏರ್ಪಡಿಸುತ್ತಿದ್ದಾರೆ.
## ಲೇಖಕರು
ಸರಳ ನೇರ ನಿರೂಪಣೆ, ವಸ್ತುನಿಷ್ಠಾತ್ಮಕ ವಿವೇಚನೆ, ಸಾಮಾನ್ಯನ ಹಿತದೃಷ್ಟಿಯ ಪ್ರತಿಪಾದನೆ-ಇವುಗಳಿಗೆ ಈ ಪತ್ರಿಕೆಯ ಲೇಖನಗಳು ಹೆಸರಾಗಿದ್ದವು. ಕೆ.ಎಂ. ತಿಮ್ಮೇಶಪ್ರಭು, ಕೆ.ಎಚ್. ರಾಮಯ್ಯ, ಬಿ.ಹನುಮಂತೇಗೌಡ, ಬಿ.ಪುಟ್ಟಸ್ವಾಮಯ್ಯ, ಟಿ.ಆರ್.ನರಸಿಂಹಯ್ಯ, ಬಿ.ಪುಟ್ಟಯ್ಯ, ಎಚ್.ಕೆ.ವೀರಣ್ಣಗೌಡ, ಡಿ.ಆರ್. ರಾಮಯ್ಯ ಅವರು ಈ ಪತ್ರಿಕೆಯ ಸಂಪಾದಕರಾಗಿದ್ದರು. 1928ರಲ್ಲಿ ವೀರಣ್ಣಗೌಡರ ನೇತೃತ್ವದಲ್ಲಿ ಕನ್ನಡ ಪತ್ರಿಕೋದ್ಯಮದಲ್ಲಿ ಮೊದಲ ಬಾರಿಗೆ ವಿಶೇಷ ಸಂಚಿಕೆ ಪ್ರಕಟಿಸಿದ ಹೆಗ್ಗಳಿಕೆ ಒಕ್ಕಲಿಗರ ಪತ್ರಿಕೆಯದು. ಸು. 66 ವರ್ಷ ಕಾಲ ಜೀವಂತವಾಗಿದ್ದ ಪತ್ರಿಕೆ 1972 ಫೆಬ್ರವರಿ 6ರಂದು ಪ್ರಕಟಣೆ ನಿಲ್ಲಿಸಿತು.

ವರ್ಗ:ಪತ್ರಿಕೆ
ವರ್ಗ:ಪತ್ರಿಕೋದ್ಯಮ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಒಗ್ಗೂಡಿಕೆ

**ಒಗ್ಗೂಡಿಕೆ: **ಒಂದು ಪದಾರ್ಥದ ಮಾರುಕಟ್ಟೆಯಲ್ಲಿ ಒಂದು ನಿರ್ದಿಷ್ಟ ಸಮಯದಲ್ಲಿರುವ ಬಹುತೇಕ ಎಲ್ಲ ಸರಕಿನ ಸರಬರಾಯಿಯನ್ನು ಒಬ್ಬ ವರ್ತಕ ಅಥವಾ ಕೆಲವು ವರ್ತಕರು ಕೂಡಿ ವಶಪಡಿಸಿಕೊಳ್ಳುವ ಕ್ರಮ (ಕಾರ್ನರಿಂಗ್). ಭಾವೀ ಮಾರುಕಟ್ಟೆಯಲ್ಲಿ ಅಲ್ಪಾವಧಿಯ ಮಾರಾಟಕ್ಕಿರುವ ಸರಕನ್ನೆಲ್ಲ ಕೊಂಡು, ಆ ವಾಯಿದೆ ತುಂಬಿದ ದಿನದಂದು ಅಥವಾ ಲೆಕ್ಕ ಚುಕ್ತ ಮಾಡುವ ದಿನದಂದು ಕೃತಕವಾಗಿ ಬೆಲೆ ಏರಿದಾಗ ಲಾಭಗಳಿಸುವ ಉದ್ದೇಶದಿಂದ ನಡೆಸುವ ಅಕ್ರಮ ಹಾಗೂ ಅನೀತಿಯುತ ವ್ಯವಹಾರವೂ ಇದರಲ್ಲಿ ಸೇರುತ್ತದೆ. ಒಗ್ಗೂಡಿಕೆ ಈಚೆಗೆ ಜಾರಿಗೆ ಬಂದ ವ್ಯವಹಾರವಲ್ಲ. ಪ್ರಾಚೀನಕಾಲದಿಂದಲೂ ಇದು ಪರಿಚಿತವಾದದ್ದೆ. ಕೆಲವರಾಗಲಿ, ಒಬ್ಬನೇ ಆಗಲಿ ಈ ಬಗೆಯ ವ್ಯವಹಾರದಲ್ಲಿ ತೊಡಗುತ್ತಿದ್ದುದನ್ನು ಕಾಣಬಹುದಿತ್ತು.

ಒಗ್ಗೂಡಿಕೆಯ ವ್ಯವಹಾರದಿಂದ ಸರಕುಗಳ ಕೃತಕ ಅಭಾವವೇರ್ಪಟ್ಟು ಬೆಲೆಗಳು ಕೃತಕವಾಗಿ ಏರುವುದರ ಫಲವಾಗಿ ಕೈಗಾರಿಕೆ ವಾಣಿಜ್ಯಗಳ ಬೆಳೆವಣಿಗೆ ಕುಂಠಿತವಾಗುವುದ ರಿಂದ ಇದನ್ನು ತಪ್ಪಿಸುವ ಉದ್ದೇಶದಿಂದ ಭಾರತದಲ್ಲಿ 1956ರ ಬಂಡವಾಳಪತ್ರ ಕರಾರು ನಿಯಂತ್ರಣ ಕಾಯಿದೆಯೂ (ಸೆಕ್ಯೂರಿಟೀಸ್ ಕಾಂಟ್ಟ್ರಾಕ್ಟ್‌ ರೆಗ್ಯುಲೇಷನ್ ಆಕ್ಟ್‌) ವಾಯಿದೆ ಕರಾರು ನಿಯಂತ್ರಣ ಕಾಯಿದೆಯೂ ಜಾರಿಗೆ ಬಂದಿವೆ. ಮಾರುಕಟ್ಟೆಯ ಸದಸ್ಯರು ತಮ್ಮ ಕೊಳ್ಳಿಕೆ ಹಾಗೂ ಮಾರಾಟಗಳನ್ನು ಕುರಿತ ದೈನಿಕ ವರದಿ ನೀಡಬೇಕು. ಷೇರುಕಟ್ಟೆಯ ನಿರ್ದೇಶಕ ಮಂಡಲಿಯೂ ಷೇರುಕಟ್ಟೆಯಲ್ಲಿನ ಇಂಥ ಅನೀತಿ ಪದ್ದತಿಗಳನ್ನು ತಡೆಗಟ್ಟಲು ಎಚ್ಚರಿಕೆಯಿಂದ ನಿರೀಕ್ಷಣಕಾರ್ಯ ನಡೆಸುತ್ತದೆ. 
## ಉಲ್ಲೇಖಗಳು
ವರ್ಗ:ವಾಣಿಜ್ಯಶಾಸ್ತ್ರ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವರ್ಗ:ವಾಣಿಜ್ಯ ಹಾಗು ವ್ಯಾಪಾರ
ಒಡಂಬಡಿಕೆ

**ಒಡಂಬಡಿಕೆ:** ಕೇವಲ ಲೌಕಿಕ ವ್ಯವಹಾರಗಳಲ್ಲಿ ಇಬ್ಬರು ಅಥವಾ ಎರಡು ಗುಂಪಿನವರು ತಮ್ಮೊಳಗೆ ಮಾಡಿಕೊಂಡ ಒಪ್ಪಂದವನ್ನಲ್ಲದೆ ಮತವಿಚಾರಗಳಲ್ಲಿ ಮಾಡಿಕೊಂಡ ಒಪ್ಪಂದವನ್ನೂ ಒಳಗೊಳ್ಳುತ್ತದೆ.
## ಹಿಬ್ರೂ ಮತದಲ್ಲಿ
ಎರಡನೆಯ ಬಗೆಯ ಒಪ್ಪಂದ ಪ್ರಧಾನವಾಗಿ ಕಾಣುವುದು ಹೀಬ್ರೂ ಮತದಲ್ಲಿ. ಹೀಬ್ರೂ ಭಾಷೆಯಲ್ಲಿ ಒಡಂಬಡಿಕೆಗೆ ಸಮಾನಾಂತರವಾದ ಪದ ಬೆರಿತ್. ಹೀಬ್ರೂ ಮತದಲ್ಲಿ ಈ ಪದ ದೇವರಿಗೂ ಮತ್ತು ಮಾನವರಿಗೂ ಅಥವಾ ದೇವರಿಗೂ ಮತ್ತು ಸೃಷ್ಟಿಯಾದ ಜಗತ್ತಿಗೂ ಏರ್ಪಟ್ಟ ಸಂಬಂಧವನ್ನು ನಿರ್ದೇಶಿಸುತ್ತದೆ. ಈ ಸಂಬಂಧ ಶಾಂತಿಜೀವನ, ವಿಧಿವತ್ತಾದ ಜೀವನ, ಪರಸ್ಪರ ಅಥವಾ ಏಕಪಕ್ಷೀಯ ಸಂರಕ್ಷಣೆ, ಭರವಸೆ ಮುಂತಾದುವನ್ನು ಒಳಗೊಳ್ಳುತ್ತದೆ. 
## ಯಹೂದಿ ಮತದಲ್ಲಿ
ಯೆಹೂದಿ ಮತದಲ್ಲಿ ಯಾಹವೆ ತಾನು ವಿಧಿಸಿದ ಹತ್ತು ಆಜ್ಞೆಗಳಿಗೆ ವಿಧೇಯರಾದ ಜನರನ್ನು ತನ್ನ ಜನವೆಂದು ಭಾವಿಸಿ ಅವರಲ್ಲಿ ಒಗ್ಗಟ್ಟನ್ನು ಏರ್ಪಡಿಸಿ ಅವರನ್ನು ಸಂರಕ್ಷಿಸಲು ಬದ್ಧನಾಗಿರುತ್ತಾನೆ.  ಈ ಒಪ್ಪಂದ ಏಕಪಕ್ಷೀಯ; ಜನರನ್ನು ತನ್ನವರನ್ನಾಗಿ ಆಯ್ದುಕೊಂಡವನೂ ಜನರಿಗೆ ಕಾನೂನನ್ನು ವಿಧಿಸಿದವನೂ ಪ್ರಭುವಾದ ಯಾಹವೆಯೇ. ರಕ್ಷಣೆಯ ಆಶ್ವಾಸನೆ ನೀಡಿದವನೂ ಅವನೇ. ಈ ಒಡಂಬಡಿಕೆಗೆ ಸಂಬಂಧಪಟ್ಟ ಮತಾಚರಣೆಯುಂಟು. ಅದರಲ್ಲಿ ಪುರೋಹಿತ ಪ್ರಭುವಿನ ಪ್ರತಿನಿಧಿಯಾಗಿ ಯಾಹವೆಯ ಕೃಪಾಪುರ್ಣತೆಯನ್ನು ಹೊಗಳಿ ಅವನ ಆಜ್ಞಾನುಸಾರ ಬಾಳಬೇಕೆಂದು ಘೋಷಿಸುತ್ತಾನೆ. ಭಕ್ತರು ತಮ್ಮ ವಿಧೇಯತೆಯನ್ನು ಪ್ರಕಟಿಸಿದ ಅನಂತರ ಆ ಒಡಂಬಡಿಕೆಯ ಸಂಕೇತವಾಗಿ ಒಡಂಬಡಿಕೆಯ ರಕ್ತವನ್ನು ಪ್ರೋಕ್ಷಿಸುತ್ತಾನೆ. ಅನಂತರದಲ್ಲಿ ಪವಿತ್ರಭೋಜನ ನಡೆಯುತ್ತದೆ. 
## ಉಲ್ಲೇಖಗಳು
ವರ್ಗ:ಧರ್ಮ ಮತ್ತು ನಂಬಿಕೆಗಳು
ವರ್ಗ:ಯಹೂದಿ ಧರ್ಮ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಒಡಂಬಡಿಕೆ (ನ್ಯಾಯಶಾಸ್ತ್ರದಲ್ಲಿ)

**ಒಡಂಬಡಿಕೆ**, ನ್ಯಾಯಶಾಸ್ತ್ರದಲ್ಲಿ: ಒಡಂಬಡಿಕೆ, ಒಪ್ಪಂದ ಮತ್ತು ಕರಾರು ಎಂಬ ಪದಗಳನ್ನು ಸಾಮಾನ್ಯವಾಗಿ ಒಂದೇ ಅರ್ಥದಲ್ಲಿ ಬಳಸಲಾಗುತ್ತಿದೆ. ಆದರೆ ನ್ಯಾಯಶಾಸ್ತ್ರದಲ್ಲಿ ಇವಕ್ಕೆ ವಿಶಿಷ್ಟ ಅರ್ಥಗಳಿವೆ. ಆಧುನಿಕ ಭಾರತದ ನ್ಯಾಯಸೂತ್ರಗಳು ಇಂಗ್ಲಿಷ್ ನ್ಯಾಯಸೂತ್ರಗಳ ಹಿನ್ನೆಲೆಯಲ್ಲಿ ಅಸ್ತಿತ್ವಕ್ಕೆ ಬಂದು ಇಂಗ್ಲಿಷ್ ಭಾಷೆಯಲ್ಲಿರುವ ಕಾರಣ ಒಡಂಬಡಿಕೆ, ಒಪ್ಪಂದ ಮತ್ತು ಕರಾರು ಶಬ್ದಗಳನ್ನು ಕ್ರಮವಾಗಿ ಇಂಗ್ಲಿಷಿನ ಕವಿನಂಟ್, ಅಗ್ರಿಮೆಂಟ್ ಮತ್ತು ಕರಾರು ಎಂಬ ಅರ್ಥಗಳಲ್ಲಿ ಇಲ್ಲಿ ಬಳಸಲಾಗಿದೆ. ಒಪ್ಪಂದ ಮತ್ತು ಕರಾರು-ಈ ಎರಡೂ ಪದಗಳನ್ನು ಭಾರತದ ಕರಾರುಗಳ ಕಾಯಿದೆಯಲ್ಲಿ ವಿವರಿಸಲಾಗಿದೆ.

ಇಬ್ಬರು ಅಥವಾ ಹೆಚ್ಚು ಜನರು ಗುಂಪುಗಳು ಪರಸ್ಪರವಾಗಿ ಒಪ್ಪಿರುವುದೇ ಒಡಂಬಡಿಕೆ (ಕವಿನಂಟ್). ಒಡಂಬಡಿಕೆಯೂ ಒಪ್ಪಂದವೇ ಆದರೂ ಒಡಂಬಡಿಕೆ ಮಾಡಿಕೊಂಡ ಉಭಯ ಪಕ್ಷದವರಿಗೂ ತನ್ಮೂಲಕ ಪರಸ್ಪರ ಲಾಭ ಅಥವಾ ಪ್ರತಿಫಲ ದೊರೆಯಲೇಬೇಕಾಗಿಲ್ಲ. ಉಭಯ ಪಕ್ಷಗಳ ಒಪ್ಪಂದ ವಿವರಣಾತ್ಮಕವಾಗಿರುವುದು ಒಡಂಬಡಿಕೆಯ ಲಕ್ಷಣ. ಇವು ಒಂದು ಅಥವಾ ಹಲವು ವಿಷಯಗಳ ಸತ್ಯತೆಯ ಬಗ್ಗೆ ಒಪ್ಪಿರುವುದನ್ನು ಅಥವಾ ಏನನ್ನಾದರೂ ಮಾಡಲು ಇಲ್ಲವೆ ಮಾಡದಿರಲು ಒಪ್ಪಿರುವುದನ್ನು ಒಡಂಬಡಿಕೆ ಸೃಷ್ಟೀಕರಿಸುತ್ತದೆ.
## ಸ್ವರೂಪ
ಒಡಂಬಡಿಕೆಗೆ ನಿರ್ದಿಷ್ಟ ಸ್ವರೂಪ-ನಮೂನೆ (ಫಾರ್ಮ್)-ಅಥವಾ ಶಬ್ದಗಳ ಆವಶ್ಯಕತೆ ಇಲ್ಲ. ನಿರೂಪಣೆ ಸ್ಪಷ್ಟವಾಗಿದ್ದರೆ ಸಾಕು. ಯಾವೊಂದು ದೇಶದ ನ್ಯಾಯ ವ್ಯವಸ್ಥೆಯನ್ವಯ ಮಾಡಿಕೊಳ್ಳುವ ಒಡಂಬಡಿಕೆಗಳು, ಸಾಧಾರಣವಾಗಿ ವ್ಯಕ್ತಿಗೂ ಚರ ಮತ್ತು ಸ್ಥಿರ ಸ್ವತ್ತುಗಳಿಗೂ ಸಂಬಂಧಿಸಿರುತ್ತವೆ.
## ವಿಧಗಳು
ಯಾವೊಬ್ಬ ವಿಶಿಷ್ಟ ವ್ಯಕ್ತಿಗೆ ಲಾಭದಾಯಕವಾಗುವ ಅಥವಾ ನಿರ್ದಿಷ್ಟ ವ್ಯಕ್ತಿಯೇ ಒಪ್ಪಂದದ ನಿರ್ವಹಣೆಗೆ ಹೊಣೆ ಎಂದು ಸೂಚಿಸುವ ಒಡಂಬಡಿಕೆಗಳು ವ್ಯಕ್ತಿಗತ ಒಡಂಬಡಿಕೆಗಳು. ಚರಾಸ್ತಿಗೆ ಸಂಬಂಧಿಸಿಯೂ ಒಡಂಬಡಿಕೆಗಳು ಇರುತ್ತವೆ. ಆದರೆ ನಿತ್ಯ ಜೀವನದಲ್ಲಿ ನಾವು ಕಾಣುವ ಅನೇಕ ಒಡಂಬಡಿಕೆಗಳು ಭೂಮಿಗೆ ಸಂಬಂಧಿಸಿರುತ್ತವೆ. ಇವುಗಳಲ್ಲಿ ಸಾಮಾನ್ಯವಾಗಿ ಮೂರು ರೀತಿಯವು ಇರುತ್ತವೆ. ಭೂಮಿಯ ವಿಕ್ರಿಯ ವಿಲೇಖದಲ್ಲಿ (ಕ್ರಯಪತ್ರ) ಹೇಳಿದ ಒಡೆತನದ ಹಕ್ಕುಬಾಧ್ಯತೆಗಳ ಬಗೆಗಿನ ಲೋಪದೋಷಗಳಿಗೆ ಪ್ರತಿಯಾಗಿ ಭದ್ರತೆ ಸೂಚಿಸುವ ಒಡಂಬಡಿಕೆಗಳು. ಗೇಣಿದಾರಿ ಮತ್ತು ಕೌಲು ಇವುಗಳ ಬಗೆಗಿನ ಒಡಂಬಡಿಕೆಗಳು. ಮೂರನೆಯದಾಗಿ ನಿರ್ಬಂಧಕ (ರಿಸ್ಟ್ರಿಕ್ಟಿವ್) ಒಡಂಬಡಿಕೆಗಳು. ಈ ನಿರ್ಬಂಧಕ ಒಡಂಬಡಿಕೆಗಳು ಭೂಮಿಗಳ ಸಂಬಂಧದಲ್ಲಿನ ಷರತ್ತುಗಳು ಮತ್ತು ಅವುಗಳ ಅನುಭೋಗದ ಹಕ್ಕುಗಳಿಗೆ ಸಂಬಂಧಿಸಿರುತ್ತವೆ. ಇಂಥ ಒಡಂಬಡಿಕೆಗಳು ಸಾಮಾನ್ಯವಾಗಿ ಭೂಮಿಗಳೊಂದಿಗೆ ಸಹಗಾಮಿ ಎಂದು ಹೇಳಬಹುದು.

ಹಾನಿಪುರ್ತಿ ವಸೂಲಿಯ ದೃಷ್ಟಿಯಿಂದ ಒಡಂಬಡಿಕೆಗಳನ್ನು ಮೂರು ವಿಧವಾಗಿ ವಿಂಗಡಿಸಬಹುದು. ಸ್ವತಂತ್ರ ಒಡಂಬಡಿಕೆ ಎಂದರೆ ಉಭಯ ಪಕ್ಷಗಳಲ್ಲಿ ಯಾರೊಬ್ಬರೂ ಇನ್ನೊಬ್ಬರು ಒಡಂಬಡಿಕೆಯನ್ನು ಮುರಿದಿರುವ ಕಾರಣದ ಮೇಲೆ, ಇನ್ನೊಬ್ಬರ ತತ್ಸಂಬಂಧದ ಹಕ್ಕುಗಳನ್ನು ಅವಲಂಬಿಸದೆ ಹಾನಿಪುರ್ತಿಯನ್ನು ಪಡೆಯಲು ಸಾಧ್ಯವಾಗಿರುವಂಥ ಒಡಂಬಡಿಕೆ. ಒಂದು ಒಡಂಬಡಿಕೆ ತತ್ಪೂರ್ವದ ಒಡಂಬಡಿಕೆಯನ್ನು ಕಾರ್ಯಗತಗೊಳಿ ಸುವುದನ್ನು ಅವಲಂಬಿಸಿದ್ದರೆ ಅಂಥದನ್ನು ಆಶ್ರಿತ ಅಥವಾ ಅವಲಂಬಿ (ಡಿಪೆಂಡೆಂಟ್) ಒಡಂಬಡಿಕೆ ಎನ್ನುತ್ತಾರೆ. ಉಭಯ ಪಕ್ಷಗಳು ಏಕಕಾಲದಲ್ಲಿ ನಿರ್ವಹಿಸುವಂತೆ ಒಪ್ಪಿಕೊಂಡದ್ದು ಇನ್ನೊಂದು ಬಗೆಯ ಒಡಂಬಡಿಕೆ. ಇಂಥ ಒಡಂಬಡಿಕೆಯನ್ನು ಸಹಗಾಮಿ ಒಡಂಬಡಿಕೆ ಎನ್ನಲಾಗುತ್ತಿದೆ.

ವರ್ಗ:ನ್ಯಾಯಾಂಗ ವ್ಯವಸ್ಥೆ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಒಡಂಬಡಿಕೆ (ರಾಜಕೀಯ)

**ಒಡಂಬಡಿಕೆ (ರಾಜಕೀಯ)** ಎರಡು ಅಥವಾ ಎರಡಕ್ಕೂ ಹೆಚ್ಚು ಪಕ್ಷಗಳು ಅಥವಾ ರಾಷ್ಟ್ರಗಳು ಯಾರ ಒತ್ತಾಯಕ್ಕೂ ಒಳಪಡದೆ, ಕೆಲ ಕಾರ್ಯಗಳನ್ನು ಮಾಡಲು ಅಥವಾ ಮಾಡದೆ ಇರಲು ಮಾಡಿಕೊಂಡ ಒಡಂಬಡಿಕೆಯ ಉದಾಹರಣೆಗಳನ್ನು ನಾವು ಇತಿಹಾಸ ಗ್ರಂಥಗಳಲ್ಲಿ ಕಾಣಬಹುದು.

ಚಂದ್ರಗುಪ್ತನ ಮಂತ್ರಿಯಾಗಿದ್ದ ಕೌಟಿಲ್ಯ ತನ್ನ ಅರ್ಥಶಾಸ್ತ್ರದಲ್ಲಿ ಮನು ಹಾಗೂ ಪ್ರಜೆಗಳ ನಡುವೆ ಆದ ಒಡಂಬಡಿಕೆಯನ್ನು ಚರ್ಚಿಸುತ್ತಾನೆ. ಪ್ರಜೆಗಳು ಅರಾಜಕ ಸ್ಥಿತಿಯಲ್ಲಿದ್ದಾಗ, ಮತ್ಸ್ಯ ನ್ಯಾಯದಿಂದಾಗಿ ತೊಂದರೆಗೊಳಪಡುತ್ತಿದ್ದ ಅವರು ಮನುವನ್ನು ತಮ್ಮ ದೊರೆಯನ್ನಾಗಿ ಚುನಾಯಿಸಿಕೊಂಡು, ತಾವು ಬೆಳೆದದ್ದರಲ್ಲಿ 1/6 ಭಾಗವನ್ನು ಆತನಿಗೆ ಒಪ್ಪಿಸುವುದಾಗಿಯೂ ದೊರೆ ಪ್ರಜೆಗಳ ರಕ್ಷಣೆಯ ಜವಾಬ್ದಾರಿಯನ್ನು ಹೊತ್ತುಕೊಳ್ಳಬೇಕಾಗಿಯೂ ಒಡಂಬಡಿಕೆಯಾಗಿತ್ತೆಂದು ಆತ ತಿಳಿಸುತ್ತಾನೆ. ಇಂಗ್ಲೆಂಡ್ ಮತ್ತು ಸ್ಕಾಟ್ಲೆಂಡ್ಗಳಲ್ಲಿ ಕ್ರೈಸ್ತ ಪ್ರೆಸ್ಬಿಟಿಯರಿಯನ್ ಮತಸ್ಥಾಪನೆ ಮಾಡಿದ ವಿಧಿ ವಿಹಿತವಾದ ಸಂಧಿ ಮತ್ತು ಒಡಂಬಡಿಕೆಗಳು ಪ್ರಸಿದ್ಧವಾಗಿವೆ.
## ಭಾರತದಲ್ಲಿ
ಭಾರತದ ಆಧುನಿಕ ಇತಿಹಾಸದಲ್ಲಿ ಇದಕ್ಕೆ ಒಂದು ನಿದರ್ಶನ ಕೊಡಬಹುದು. ಭಾರತದಲ್ಲಿ ಈಸ್ಟ್‌ ಇಂಡಿಯ ಕಂಪನಿ ಅಧಿಕಾರ ನಡೆಸುತ್ತಿದ್ದ ಕಾಲದಲ್ಲಿ ಅಧಿಕಾರಿ ವರ್ಗವನ್ನು ಹತೋಟಿಯಲ್ಲಿಟ್ಟುಕೊಳ್ಳಲು ಪ್ಲಾಸಿ ಯುದ್ದದ ಅನಂತರ ಅದು ತನ್ನ ನೌಕರರೊಂದಿಗೆ ಒಡಂಬಡಿಕೆ ಮಾಡಿಕೊಂಡಿತು. ಅದರ ಪ್ರಕಾರ ನೌಕರರು ತಾವು ಕಂಪನಿಯೊಂದಿಗೆ ನಿಷ್ಠೆಯಿಂದ ನಡೆದುಕೊಳ್ಳುವುದಾಗಿ ವಚನ ನೀಡಿದರು.
## ಅಂತಾರಾಷ್ಟ್ರೀಯ ಕ್ಷೇತ್ರ
ಅಂತಾರಾಷ್ಟ್ರೀಯ ಕ್ಷೇತ್ರದಲ್ಲಿ ರಾಷ್ಟ್ರಗಳಕೂಟದ ಸ್ಥಾಪನೆಯ ಒಡಂಬಡಿಕೆ ಪ್ರಸಿದ್ದವಾದದ್ದು. ಪ್ರಥಮ ಮಹಾಯುದ್ದದ ಅಂತ್ಯದಲ್ಲಿ ಮುಂದೆ ಯುದ್ದಗಳಾಗದಂತೆ ನೋಡಿಕೊಳ್ಳುವ ಪ್ರಯತ್ನದ ಅಂಗವಾಗಿ ರಾಷ್ಟ್ರಗಳ ಕೂಟದ ಒಡಂಬಡಿಕೆಗೆ ಹಲವು ರಾಷ್ಟ್ರಗಳು ಸಹಿ ಹಾಕಿದ್ದುವು. ಈ ಒಡಂಬಡಿಕೆಯಲ್ಲಿ 26 ನಿಬಂಧನೆಗಳಿದ್ದುವು. ವಿಶ್ವಶಾಂತಿ ಸೌಹಾರ್ದ ಸ್ಥಾಪನೆಯೇ ಅದರ ಉದ್ದೇಶ. ವಿಶ್ವಸಂಸ್ಥೆಯ ಸನ್ನದೂ ಪ್ರಪಂಚದ ರಾಷ್ಟ್ರಗಳ ನಡುವೆ ಆದ ಒಡಂಬಡಿಕೆಯೇ ಆಗಿದೆ. ಇವೇ ಅಲ್ಲದೆ ಅಂತಾರಾಷ್ಟ್ರೀಯ ಸ್ವರೂಪದ ಅನೇಕ ಒಡಂಬಡಿಕೆಗಳನ್ನು ನಾವು ಕಾಣಬಹುದು.

ವರ್ಗ:ರಾಜಕೀಯ
ವರ್ಗ:ರಾಜನೀತಿ ಶಾಸ್ತ್ರ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ತುಬುರ್ಗಾದ ಮೂವರು ಕನ್ಯೆಯರು

**ಟುಬುರ್ಗಾದ ಮೂರು ಕನ್ಯೆಯರು** ಇವರು ಒಂದು ಯುವತಿಯರ ಗುಂಪಾಗಿದ್ದು, ಸುಮಾರು 257 ಸಿಇ  ಯಲ್ಲಿ ಕ್ರಿಶ್ಚಿಯನ್ನರು ಎಂಬಕಾರಣಕ್ಕೆ ಮರಣದಂಡನೆ ಮಾಡಲಾಯಿತು, ಅದು ರೋಮನ್-ಯುಗದ ಟುನೀಶಿಯಾವಾಗಿತ್ತು.

ಇವರನ್ನು ಸಾಂಪ್ರದಾಯಿಕವಾಗಿ ಮ್ಯಾಕ್ಸಿಮಾ, ಡೊನಾಟಿಲ್ಲಾ ಮತ್ತು ಸೆಕುಂಡಾ ಎಂದು ಕರೆಯಲಾಗಿದೆ.  ಈ ಮೂವರನ್ನು ಪೂರ್ವ ಆರ್ಥೊಡಾಕ್ಸ್ ಚರ್ಚ್  ಮತ್ತು ಕ್ಯಾಥೋಲಿಕ್ ಚರ್ಚ್‌ನಲ್ಲಿ ಸಂತರು ಎಂದು ಪೂಜಿಸಲಾಗುತ್ತದೆ. ಜುಲೈ 30 ರಂದು ಈ ಎರಡೂ ಚರ್ಚ್‌ಗಳಲ್ಲಿ ಅವರನ್ನು ನೆನಪಿಸಿಕೊಳ್ಳಲಾಗುತ್ತದೆ.
right|thumb| ಕನ್ಯೆಯರ ವಿಚಾರಣೆ ನಡೆದ ಟುಬುರಿಯಮ್‌ನಲ್ಲಿರುವ ರಾಜಧಾನಿಯ ಅವಶೇಷಗಳು.
3 ನೇ ಶತಮಾನದಲ್ಲಿ ಚಕ್ರವರ್ತಿ ವಲೇರಿಯನ್ ಕಿರುಕುಳದಲ್ಲಿ ಮೂವರು ಯುವತಿಯರು ಹುತಾತ್ಮರಾದರು .  ಪ್ರೊಕಾನ್ಸುಲ್ ಅನುಲ್ಲಿನಸ್ ಪ್ರಾಕ್ಯುರೇಟರ್ ಆಗಿದ್ದ ದಿನಾಂಕಗಳನ್ನು ಗಮನಿಸಿದರೆ ಡಯೋಕ್ಲೆಟಿಯನ್ ಅಡಿಯಲ್ಲಿ ಅವರನ್ನು ಮರಣದಂಡನೆ ಮಾಡಿರುವ ಸಾಧ್ಯತೆಯಿದೆ.

ಈ ವ್ಯಾಪಕ ಕಿರುಕುಳಕ್ಕೆ ಬಲಿಯಾದ ಕೆಲವೇ ಪ್ರಮುಖರಲ್ಲಿ ಇವರುಗಳಿದ್ದಾರೆ. ಜಾನ್ ಫಾಕ್ಸ್ ಅವರು ಹೇಳುವ ಪ್ರಾಥಮಿಕ ವರದಿಯಲ್ಲಿ *"ಅವರಿಗೆ ಪಿತ್ತಬರಿಸುವ ರಸ ಮತ್ತು ವಿನೆಗರ್ ಅನ್ನು ಕುಡಿಯಲು ನೀಡಲಾಯಿತು, ನಂತರ ತೀವ್ರವಾಗಿ ಹೊಡೆಯಲಾಯಿತು, ಗಿಬ್ಬೆಟ್ನಲ್ಲಿ ಹಿಂಸಿಸಲಾಯಿತು, ಸುಣ್ಣದಿಂದ ಉಜ್ಜಲಾಯಿತು ಮತ್ತು ಸುಟ್ಟರು"* ಎಂದು ದಾಖಲಿಸಿದ್ದಾರೆ. *ಒಂದು ಗ್ರಿಡಿರಾನ್ ಮೇಲೆ ಇಟ್ಟು ಕಾಡು ಮೃಗಗಳಿಗೆ ತಿನ್ನಲ್ಲು ಬಿಟ್ಟು ಕೂನೆಗೆ ಶಿರಚ್ಛೇದ ಮಾಡಲಾಯಿತು ".* 

## *ಸಾರಾಂಶ* 
right|thumb| ಥುಬರ್ಬೊ ಮೈಯಸ್ ಆಂಫಿಥಿಯೇಟರ್ನ ಅವಶೇಷಗಳು
ಮ್ಯಾಕ್ಸಿಮಾ, 14 ವರ್ಷ ವಯಸ್ಸಿನವರು ಮತ್ತು ಡೊನಾಟಿಲ್ಲಾ ಅವರು ಕಾರ್ತೇಜ್‌ನ ನೈಋತ್ಯಕ್ಕೆ ಆರು ಮೈಲುಗಳಷ್ಟು ದೂರದಲ್ಲಿರುವ ಆಫ್ರಿಕಾದ ಪ್ರೊಕಾನ್ಸುಲಾರಿಸ್  ನಲ್ಲಿರುವ ರೋಮನ್ ವಸಾಹತು ಟುಬುರ್ಗಾದ ನಿವಾಸಿಗಳಾಗಿದ್ದರು. ರೋಮನ್ ದೇವರುಗಳಿಗೆ  ತ್ಯಾಗಮಾಡಲು ಪಟ್ಟಣವಾಸಿಗಳಿಗೆ ಶಾಸನವನ್ನು ಹೊರಡಿಸಿದಾಗ, ಹುಡುಗಿಯರು ನಿರಾಕರಿಸಿದರು, ನಂತರ ಅವರನ್ನು ಪ್ರೊಕಾನ್ಸುಲ್ ಅನುಲ್ಲಿನಸ್ ವಿಚಾರಣೆಗೊಳಪಡಿಸಿದರು ಮತ್ತು ಶಿಕ್ಷೆ ವಿಧಿಸಿದರು. ಅವರ ಸೆರೆವಾಸದ ಕೆಲವು ಹಂತದಲ್ಲಿ, ಜೋಡಿಯು 12 ವರ್ಷ ವಯಸ್ಸಿನ ಸೆಕುಂಡಾವನ್ನು ಭೇಟಿಯಾದರು. ಪ್ರೊಕಾನ್ಸುಲರ್ ಸಂದರ್ಶನದಲ್ಲಿ ಆಕೆಯನ್ನು ಉಲ್ಲೇಖಿಸದ ಕಾರಣ ಆಕೆಯನ್ನು ಪ್ರತ್ಯೇಕವಾಗಿ ಬಂಧಿಸಲಾಗಿದೆ ಎಂದು ಭಾವಿಸಲಾಗಿದೆ.

ಸಂಪ್ರದಾಯದ ಪ್ರಕಾರ, ಹಿರಿಯ ಇಬ್ಬರು ಹುಡುಗಿಯರು ಸೆಕುಂಡಾಗೆ ಮನವೊಲಿಸಲು ಪ್ರಯತ್ನಿಸುತ್ತಿದ್ದರೂ - ಅವಳು ತುಂಬಾ ಚಿಕ್ಕವಳಾಗಿದ್ದಳು ಮತ್ತು ವಯಸ್ಸಾದ ತಂದೆಯ ಏಕೈಕ ಮಗು - ಅವಳು ನಿರಾಕರಿಸಿದಳು. ಅವರ *ವಿಟೇ* ಪ್ರಕಾರ, ಹುಡುಗಿಯರು ತರುವಾಯ ಚಿತ್ರಹಿಂಸೆಗೊಳಗಾದರು ಮತ್ತು ಅವರ ಮೇಲೆ ದಾಳಿ ಮಾಡಲು ವಿಫಲವಾದ ಕಾಡು ಪ್ರಾಣಿಗಳಿಗೆ ಒಡ್ಡಿಕೊಂಡರು. ಅಂತಿಮವಾಗಿ ಅವರ ಶಿರಚ್ಛೇದ ಮಾಡಲು ಆದೇಶ ನೀಡಲಾಯಿತು.

## ಪರಂಪರೆ 
ಜುಲೈ 30 ರಂದು ಪಶ್ಚಿಮ ಕ್ರಿಶ್ಚಿಯನ್ ಧರ್ಮದಲ್ಲಿ ಈ ಹುಡುಗಿಯರನ್ನು ಸಂತರು ಎಂದು ಪರಿಗಣಿಸಲಾಗಿ ಹಬ್ಬವನ್ನು ಆಚರಿಸುತ್ತಾರೆ. ಕೆಲವರು ಇವರನ್ನು ಥುಬರ್ಬೋ ಮಜಸ್ ಎಂಬ ಇನ್ನೊಂದು ಪಟ್ಟಣದಿಂದ ಬಂದವರಾದ ಪರ್ಪೆಟುವಾ ಮತ್ತು ಫೆಲಿಸಿಟಾಸ್ ಎಂದು ತಪ್ಪಾಗಿ ಭಾವಿಸುತ್ತಾರೆ.

ಚಕ್ರವರ್ತಿ ವ್ಯಾಲೇರಿಯನ್ ನಂತರ ಪಾರ್ಥಿಯನ್ನರಿಂದ ಯುದ್ಧದಲ್ಲಿ ಸೆರೆಹಿಡಿಯಲ್ಪಟ್ಟರು ಮತ್ತು ಅವರ ಚರ್ಮವನ್ನು ಸುಲಿಯಲಾಯಿತು.  ಉತ್ತರ ಆಫ್ರಿಕಾದಲ್ಲಿನ ಚರ್ಚ್‌ನಲ್ಲಿ ಹುತಾತ್ಮರ ವಿರುದ್ಧದ ಅವರ ಕ್ರಮಗಳಿಗೆ ದೈವಿಕ ಪ್ರತೀಕಾರ ಎಂಬ ನಂಬಿಕೆಯಿದೆ.

## ಉಲ್ಲೇಖಗಳು 
## ಹೆಚ್ಚಿನ ಓದುವಿಕೆ 
 
* 

ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ಒಡೆಸ್ಸ

**ಒಡೆಸ್ಸ**  ಉಕ್ರೇನಿಯನ್ ಗಣರಾಜ್ಯದ ಬಂದರು. ಕಪ್ಪು ಸಮುದ್ರದ ಮೇಲಿದೆ. ಪ್ರಾದೇಶಿಕ ಆಡಳಿತ ಕೇಂದ್ರ. 

## ನೆಲೆ 
ಈ ನಗರದ ಅಕ್ಷಾಂಶ,ರೇಖಾಂಶ  . ಜನಸಂಖ್ಯೆ ೧೦,೧೦,೫೩೭ (೨೦೨೧).  ಇಲ್ಲಿರುವ ಹಡಗುನಿಲ್ದಾಣಗಳು ಒಟ್ಟು ಐದು.
ಜನವರಿ ೨೫,೨೦೨೩ ರಂದು ಈ ನಗರವನ್ನು ವಿಶ್ವ ಪಾರಂಪರಿಕ ತಾಣವಾಗಿ ಘೋಷಿಸಲಾಗಿದೆ.

## ಹವಾಮಾನ 
ಇಲ್ಲಿಯದು ಖಂಡಾಂತರ ಮಾದರಿಯ ವಾಯುಗುಣ. ಜನವರಿ ತಿಂಗಳ ಸರಾಸರಿ ಉಷ್ಣತೆ 23.20 ಫ್ಯಾ. ಜುಲೈ ತಿಂಗಳ ಸರಾಸರಿ ಉಷ್ಣತೆ 72.80 ಫ್ಯಾ. ವಾರ್ಷಿಕ ಸರಾಸರಿ ಮಳೆ 14". ವರ್ಷದ ಕೆಲವು ದಿನಗಳಲ್ಲಿ ಹಿಮದಿಂದ ಹೆಪ್ಪುಗಟ್ಟುವುದರಿಂದ ಆ ಕಾಲದಲ್ಲಿ ಸಮುದ್ರಯಾನಕ್ಕೆ ಅಡಚಣೆಯಾಗುತ್ತದೆ.

## ಚರಿತ್ರೆ 
1803ರಲ್ಲಿ ಈ ಪಟ್ಟಣವನ್ನು ಮುಖ್ಯ ಬಂದರನ್ನಾಗಿ ಅಭಿವೃದ್ಧಿಗೊಳಿಸಲಾಯಿತು. 1926ರ ಹೊತ್ತಿಗೆ ಇದು ಕಪ್ಪು ಸಮುದ್ರದ ಮುಖ್ಯ ವಾಣಿಜ್ಯ ರೇವುಪಟ್ಟಣವಾಯಿತು.

## ವಾಣಿಜ್ಯ 
ಈಚೆಗೆ ಸಾಪೇಕ್ಷವಾಗಿ ಒಡೆಸ್ಸದ ಪ್ರಾಮುಖ್ಯ ಕಡಿಮೆಯಾಗಿರುವುದಾದರೂ ಇದು ಮುಖ್ಯ ಕೈಗಾರಿಕಾ ಮತ್ತು ವಾಣಿಜ್ಯ ಕೇಂದ್ರ. ಉಪ್ಪು, ಗಾಜು, ಹೆಂಚು, ವ್ಯವಸಾಯದ ಉಪಕರಣಗಳು, ತವರ, ಬಿರಡೆ ಇವು ಮುಖ್ಯ ತಯಾರಿಕೆಗಳು. ಇತ್ತೀಚೆಗೆ ಚಲನಚಿತ್ರ ಯಂತ್ರ, ವಿಮಾನ, ಹಡಗು, ಎಣ್ಣೆಶುದ್ದೀಕರಣ ಮುಂತಾದ ಕೈಗಾರಿಕೆಗಳು ಸ್ಥಾಪಿತವಾಗಿವೆ.ಒಡೆಸ್ಸ ಬಂದರಿನ ಮುಖಾಂತರ ರಫ್ತಾಗುವ ಪದಾರ್ಥಗಳಲ್ಲಿ ಎಣ್ಣೆಕಾಳು, ಉಣ್ಣೆ, ದನಕರು, ಸಕ್ಕರೆ, ಮರದ ದಿಮ್ಮಿ ಮುಖ್ಯ. ಕಲ್ಲಿದ್ದಲು, ಕಬ್ಬಿಣ, ಯಂತ್ರೋಪಕರಣ, ವ್ಯವಸಾಯದ ಉಪಕರಣಗಳು, ಕಚ್ಚಾಹತ್ತಿ, ಹೊಗೆಸೊಪ್ಪು, ಚಹಾ, ಕಾಫಿ ಮುಖ್ಯ ಆಮದುಗಳು.

## ಸಂಪರ್ಕ 
ಒಡೆಸ್ಸ ನಗರಕ್ಕೂ ರಷ್ಯದ ಮುಖ್ಯ ಪಟ್ಟಣಗಳಿಗೂ ನಡುವೆ ವಿಮಾನ ಮತ್ತು ರೈಲ್ವೆ ಸಂಪರ್ಕವಿದೆ. ಈ ಪಟ್ಟಣಕ್ಕೆ ನೀರು ಸರಬರಾಯಿಯಾಗುವುದು ನೀಪರ್ ನದಿಯಿಂದ.

## ಜನ 
ರಷ್ಯನ್, ಉಕ್ರೇನಿಯನ್, ಯಹೂದಿ, ಪೋಲ್, ಜರ್ಮನ್, ಗ್ರೀಕ್, ಅಮೆರಿಕನ್, ಟಾರ್ಟರ್ ಮತ್ತು ತುರ್ಕೀಜನ ಇಲ್ಲಿದ್ದಾರೆ. ಹಿಂದಿನ ದಕ್ಷಿಣ ರಷ್ಯದ ವಿಶ್ವವಿದ್ಯಾನಿಲಯವನ್ನು ಈಗ ತಾಂತ್ರಿಕ ಶಿಕ್ಷಣ ಕೇಂದ್ರವನ್ನಾಗಿ ಪರಿವರ್ತಿಸಲಾಗಿದೆ. ಆರೋಗ್ಯಧಾಮಗಳು, ಆಹಾರ ಸಂಶೋಧನಾಲಯ ಕೇಂದ್ರಗಳು, ವ್ಯವಸಾಯ ಕಾಲೇಜುಗಳು, ಸಾರ್ವಜನಿಕ ಪುಸ್ತಕ ಭಂಡಾರಗಳು ಇಲ್ಲಿವೆ.
## ಉಲ್ಲೇಖಗಳು
ವರ್ಗ:ನಗರಗಳು
ವರ್ಗ:ಯುರೋಪ್ ಖಂಡದ ಪ್ರಮುಖ ನಗರಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಒಡೆಸ್ಸ (ಯು.ಎಸ್.ಎ)

**ಒಡೆಸ್ಸ (ಯು.ಎಸ್.ಎ)** ಅಮೆರಿಕ ಸಂಯುಕ್ತ ಸಂಸ್ಥಾನದ ಪಶ್ಚಿಮ ಟೆಕ್ಸಾಸಿನಲ್ಲಿರುವ ಒಂದು ನಗರ. ಎಕ್ಟರ್ ಕೌಂಟಿಯ ಆಡಳಿತ ಕೇಂದ್ರ. 
## ಸ್ಥಾಪನೆ
1884ರಲ್ಲಿ ಟೆಕ್ಸಾಸ್ ಮತ್ತು ಪೆಸಿಫಿಕ್ ರೈಲ್ವೆಯಿಂದ ಇದು ಸ್ಥಾಪಿತವಾಯಿತು. ಈ ನಗರದ ನಿವೇಶನಕ್ಕೆ ಒಡೆಸ್ಸ ಎಂದು ನಾಮಕರಣ ಮಾಡಿದವರು (1881) ರಷ್ಯನ್ನರು. ರೈಲು ರಸ್ತೆ ನಿರ್ಮಾಣಕ್ಕಾಗಿ ಅವರು ಇಲ್ಲಿಗೆ ಬಂದಿದ್ದಾಗ ಈ ಪ್ರದೇಶ ರಷ್ಯದಲ್ಲಿ ತಮ್ಮ ಸ್ಥಳವಾದ ಒಡೆಸ್ಸವನ್ನೇ ಹೋಲುತ್ತಿದ್ದುದರಿಂದ ಇದಕ್ಕೆ ಆ ಹೆಸರನ್ನೇ ಇಟ್ಟರು. ಅಮೆರಿಕ ಸಂಯುಕ್ತಸಂಸ್ಥಾನದ ಅತ್ಯಂತ ದೊಡ್ಡ ಉಲ್ಕಾಪಾತದ ಕುಳಿಗಳಲ್ಲೊಂದು ಈ ನಗರದ ಬಳಿ ಇದೆ. ಅದರ ವ್ಯಾಸ 600 ಅಡಿ, ಆಳ 150 ಅಡಿ.
## ವ್ಯಾಪಾರ-ವಹಿವಾಟು
ಇದು ಮುಖ್ಯ ವ್ಯಾಪಾರಕೇಂದ್ರ, ಉಣ್ಣೆ, ಪೆಟ್ರೋಲಿಯಂ ಮತ್ತು ದನಕರುಗಳನ್ನು ಹೆಚ್ಚಾಗಿ ನಿರ್ಯಾತ ಮಾಡಲಾಗುತ್ತದೆ. ರಾಸಾಯನಿಕ ವಸ್ತು, ಹಬೆಪಾತ್ರೆ, ಉಪಕರಣ ಪೆಟ್ಟಿಗೆ, ಅಣಿಕಟ್ಟು, ಸೀಸ, ಹಂಚು-ಇವು ಇಲ್ಲಿ ತಯಾರಾಗುವ ಮುಖ್ಯ ವಸ್ತುಗಳು. ಕಬ್ಬಿಣದ ಕಾರ್ಖಾನೆಯೂ ತೈಲಶುದ್ಧೀಕರಣ ಕೇಂದ್ರವೂ ಇವೆ. 1944ರಲ್ಲಿ ಒಂದು ದೊಡ್ಡ ತೈಲಶುದ್ಧೀಕರಣ ಕೇಂದ್ರವನ್ನು ಇಲ್ಲಿ ಸ್ಥಾಪಿಸಲಾಯಿತು. 
## ಆಡಳಿತ
ಸಭಾ-ವ್ಯವಸ್ಥಾಪಕ ಪದ್ಧತಿಯಲ್ಲಿ (ಕೌನ್ಸಿಲ್ ಮ್ಯಾನೇಜರ್) ಈ ನಗರದ ಆಡಳಿತ ನಡೆಯುತ್ತದೆ. ಸಭಾಸದಸ್ಯರನ್ನು ಎರಡು ವರ್ಷಗಳಿಗೊಂದು ಸಾರಿ ಆಯ್ಕೆ ಮಾಡಲಾಗುತ್ತದೆ. ನೀರು ಸರಬರಾಯಿ ಮತ್ತು ನಗರ ನೈರ್ಮಲ್ಯದ ಹೊಣೆ ಪುರಸಭೆಯದು. ಇಲ್ಲಿ ಎರಡು ದೊಡ್ಡ ಆರೋಗ್ಯಕೇಂದ್ರಗಳಿವೆ.
## ಬೆಳವಣಿಗೆ
1920ರ ದಶಕದ ಉತ್ತರಾರ್ಧದಲ್ಲಿ ಇಲ್ಲಿ ತೈಲನಿಕ್ಷೇಪ ಪತ್ತೆಯಾದ ಮೇಲೆ ಒಡಸ್ಸ ಶೀಘ್ರವಾಗಿ ಬೆಳೆಯುತ್ತಿದೆ. 1930ರಲ್ಲಿ ಕೇವಲ 3,000 ಇದ್ದ ಜನಸಂಖ್ಯೆ ತೊಂಬತ್ತು ವರ್ಷಗಳಲ್ಲಿ (೨೦೨೦)೧,೧೪,೪೨೮ ಕ್ಕೆ ಏರಿದೆ. ಅತ್ಯಧಿಕ ತೈಲನಿಕ್ಷೇಪವಿರುವ ಪರ್ಮಿಯನ್ ಕೊಳ್ಳದ ಭೌಗೋಳಿಕ ಕೇಂದ್ರದಲ್ಲಿ ಇರುವುದರಿಂದ ಇದು ಪೆಟ್ರೋಲಿಯಂ ಕೈಗಾರಿಕೆಯ ಮುಖ್ಯ ವಿತರಣ ಮತ್ತು ಸೇವಾ ಸ್ಥಳವಾಗಿದೆ.

## ಉಲ್ಲೇಖಗಳು
ವರ್ಗ:ನಗರಗಳು
ವರ್ಗ:ಅಮೇರಿಕ ಸಂಯುಕ್ತ ಸಂಸ್ಥಾನದ ಪಟ್ಟಣಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ರವಾನೆಗಾರ (ಪತ್ರಿಕೋದ್ಯಮ)

ಪತ್ರಿಕಾ ಕಚೇರಿಯಿಂದ ಹೊರಬರುವ ಪತ್ರಿಕೆಗಳನ್ನು  ಟ್ರಕ್‌ಗಳಿಗೆ ಅಥವಾ  ಸಾಗಿಸುವ ಇತರ ವಿಧಾನಗಳಿಗೆ ಲೋಡ್ ಮಾಡುವವರೆಗೆ ಪತ್ರಿಕೆಗಳನ್ನು ನಿರ್ವಹಿಸಲು ಪತ್ರಿಕೆಯ ಪ್ರಕಾಶಕರಿಂದ ನೇಮಕಗೊಂಡ ವ್ಯಕ್ತಿಯೇ ರವಾನೆಗಾರ.

ಪತ್ರಿಕೆಗಳನ್ನು ಸಿದ್ಧಪಡಿಸುವ ಪ್ರಕ್ರಿಯೆಯು ಆವೃತ್ತಿಗಳ ಮೂಲಕ ಕಟ್ಟುಗಳನ್ನು ಗುರುತಿಸುವುದು ಮತ್ತು ಜಾಹೀರಾತು ಪುರವಣಿಗಳನ್ನು ಸೇರಿಸುವುದು ಹಾಗೂ ಕಟ್ಟುಗಳ ಭೌತಿಕ ಚಲನೆ ಇವುಗಳನ್ನು ಒಳಗೊಂಡಿರುತ್ತದೆ.

## ಇತಿಹಾಸ 
ಯಾಂತ್ರೀಕೃತವಾಗುವ ಮೊದಲು ಇದು ತೀವ್ರವಾದ ಕಾರ್ಮಿಕ  ಉದ್ಯೋಗವಾಗಿತ್ತು ಮತ್ತು ಅದರ ಉತ್ತುಂಗದಲ್ಲಿ ಸಾವಿರಾರು ಜನರು ಈ ಕೆಲಸ ಮಾಡುತ್ತಿದ್ದರು. ಅಮೆರಿಕದಲ್ಲಿ ಅವರ ಕೆಲಸವನ್ನು ಇಂಟರ್ನ್ಯಾಷನಲ್ ಟೈಪೋಗ್ರಾಫಿಕಲ್ ಯೂನಿಯನ್ ನಲ್ಲಿ ಸೇರಿಸಲಾಗಿದೆ.

ಇಪ್ಪತ್ತನೇ ಶತಮಾನದ ಆರಂಭದಲ್ಲಿ, ಉನ್ನತ-ಕೌಶಲ್ಯದ ಮುದ್ರಣಕಾರರು ಮತ್ತು ಕಡಿಮೆ-ಕೌಶಲ್ಯದ ರವಾನೆಗಾರರನ್ನು ಒಂದೇ ಒಕ್ಕೂಟದಲ್ಲಿ ಪ್ರತಿನಿಧಿಸಬೇಕೇ ಎಂಬ ಬಗ್ಗೆ ಭಿನ್ನಾಭಿಪ್ರಾಯವಿತ್ತು.

## ಟಿಪ್ಪಣಿಗಳು
ಜನಪ್ರಿಯತೆಯ ಸ್ಪರ್ಧೆ

**ಜನಪ್ರಿಯತೆಯ ಸ್ಪರ್ಧೆ**ಯು ಒಂದು ಸ್ಪರ್ಧೆಯಾಗಿದ್ದು, ಇದರಲ್ಲಿ ಗೆಲ್ಲುವ ಏಕೈಕ ಮಾನದಂಡವೆಂದರೆ ಒಬ್ಬರು ಎಷ್ಟು ಮತಗಳನ್ನು ಪಡೆಯುತ್ತಾರೆ ಎಂಬ ಆಧಾರದ ಮೇಲೆ. ಅಂದರೆ ವಿಜೇತರು ಹೆಚ್ಚು ಇಷ್ಟಪಟ್ಟ ಸ್ಪರ್ಧಿಗಳಾಗಿರುತ್ತಾರೆ.  ಈ ಪದವನ್ನು ಐತಿಹಾಸಿಕವಾಗಿ ೧೯ ನೇ ಶತಮಾನದ ಉತ್ತರಾರ್ಧದಲ್ಲಿ  ಮತ್ತು ೨೦ ನೇ ಶತಮಾನದ ಆರಂಭದಲ್ಲಿ  ಅಮೆರಿಕಾದ ಪತ್ರಿಕೆಗಳು ಪ್ರಾಯೋಜಿಸಿದ ನೈಜ ಸ್ಪರ್ಧೆಗಳಿಗೆ ಉಲ್ಲೇಖಿಸಲಾಗಿದೆ. ೧೯೧೪ ರಲ್ಲಿ ಈ ಸ್ಪರ್ಧೆಗಳ ಕಾನೂನುಬದ್ಧತೆಯನ್ನು ಪ್ರಶ್ನಿಸಲಾಯಿತು. ಜನಪ್ರಿಯತೆಯ ಸ್ಪರ್ಧೆಗಳು ರಾಜ್ಯದ ಲಾಟರಿ ಕಾನೂನನ್ನು ಉಲ್ಲಂಘಿಸುವುದಿಲ್ಲ ಎಂದು ಕೆಂಟುಕಿ ಮೇಲ್ಮನವಿ ನ್ಯಾಯಾಲಯವು ತೀರ್ಪು ನೀಡಿದೆ.  

## ಉಲ್ಲೇಖಗಳು 
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಪತ್ರಿಕೋದ್ಯಮ
ಮುದ್ರಣ ಪರಿಶೀಲನೆ

thumb|240x240px|ವಾಷಿಂಗ್ಟನ್, ಡಿ. ಸಿ. ಯಲ್ಲಿನ ಯುನೈಟೆಡ್ ಸ್ಟೇಟ್ಸ್ ಬ್ಯೂರೋ ಆಫ್ ಎಂಗ್ರೇವಿಂಗ್ ಅಂಡ್ ಪ್ರಿಂಟಿಂಗ್Xnalli ಪೆಟ್ರೋಲ್ ಪಡಿತರ ಅಂಚೆಚೀಟಿಗಳನ್ನು ಪರಿಶೀಲಿಸಲಾಗುತ್ತಿದೆ
**ಮುದ್ರಣ ಪರಿಶೀಲನೆಯು** ಮುದ್ರಣ ಪ್ರಕ್ರಿಯೆಯ ಒಂದು ಹಂತವಾಗಿದೆ. ಮುದ್ರಣಾಲಯದಲ್ಲಿ ಪತ್ರಿಕೆಯು  ಮುದ್ರಿಸಲು ಸಿದ್ಧವಿರುವಾಗ ಅಥವಾ ಮುದ್ರಣ ಪ್ರಕ್ರಿಯೆ ನಡೆಯುವ ಮೊದಲು ಇದು ನಡೆಯುತ್ತದೆ. 
thumb|400x400px|ಹೆರ್ಜ್ಲಿಯಾ ವಿಮಾನ ನಿಲ್ದಾಣ (ಇಸ್ರೇಲ್ ರನ್ವೇ ಸ್ಥಳ ಮತ್ತು ಟ್ರಾಫಿಕ್ ಪ್ಯಾಟರ್ನ್ ಚಾರ್ಟ್ (ಎಡ) ೧೮೦° ತಪ್ಪಾದ ಸ್ಥಾನಪಲ್ಲಟದ ಪರಿಣಾಮವಾಗಿ ತಪ್ಪಾಗಿ ಮುದ್ರಿಸಲಾಗಿದೆ. ಸರಿಪಡಿಸಿದ ನಕ್ಷೆಯು ಬಲಭಾಗದಲ್ಲಿದೆ.
ಬಣ್ಣ ಪುರಾವೆ (ಕಲರ್ ಪ್ರೂಫಿಂಗ್) ಮತ್ತು ಪ್ರೂಫ್ ರೀಡಿಂಗ್ ಹಂತಗಳಲ್ಲಿನ ದೋಷಗಳನ್ನು ಇಲ್ಲಿ ಸರಿಪಡಿಸಲಾಗುತ್ತದೆ. ಅದರೂ ಪತ್ರಿಕಾ ಪರಿಶೀಲನೆಯ ಮುಖ್ಯ ಉದ್ದೇಶವೆಂದರೆ ಮುದ್ರಣಾಲಯದಲ್ಲಿರುವ ಬಣ್ಣವು ನೈಜ ಬಣ್ಣ ಪುರಾವೆಗೆ ಸಾಧ್ಯವಾದಷ್ಟು ಹತ್ತಿರದಲ್ಲಿದೆ ಎಂದು ಖಚಿತಪಡಿಸಿಕೊಳ್ಳುವುದು. ಬಣ್ಣದ ಪುರಾವೆಗಳು ಮೌಲ್ಯಯುತ ಮಾರ್ಗದರ್ಶಿಗಳಾಗಿವೆ, ಆದರೆ ಕಲರ್ ಪ್ರೂಫಿಂಗ್ ತಂತ್ರಗಳು ಮತ್ತು ಮುದ್ರಣದ ನಡುವಿನ ಅಂತರ್ಗತ ವ್ಯತ್ಯಾಸಗಳಿಂದಾಗಿ, ಪುರಾವೆಗಳು ಮುದ್ರಿತ ಹಾಳೆಯ ನಿಖರತೆಯ ವಿವಿಧ ಹಂತಗಳೊಂದಿಗೆ ಹೊಂದಿಕೆಯಾಗುತ್ತವೆ.

ಪತ್ರಿಕಾ ಪರೀಕ್ಷೆಯಲ್ಲಿ ಸಾಮಾನ್ಯವಾಗಿ ಮೌಲ್ಯಮಾಪನ ಮಾಡುವ ಅಂಶಗಳು ಹೀಗಿವೆ: 

* ಫ್ಲೆಶ್ ಟೋನ್‌ಗಳು ಅಥವಾ ಕಾರ್ಪೊರೇಟ್ ಲೋಗೋ ಹೊಂದಾಣಿಕೆಯ ಬಣ್ಣಗಳು.
* ಹಾಳೆಯಾದ್ಯಂತ ಒಟ್ಟಾರೆ ಬಣ್ಣದ ಸಮತೋಲನ.
* ಪೇಪರ್ ಸ್ಟಾಕ್ (ಸರಿಯಾದ ಬಣ್ಣ, ತೂಕ ಅಥವಾ ವಿನ್ಯಾಸವನ್ನು ಪರಿಶೀಲಿಸಲಾಗುತ್ತದೆ).
* ವಿಷಯ (ಕಾಣೆಯಾದ ಅಂಶಗಳನ್ನು ಹುಡುಕುವುದು ಮತ್ತು ನಕಲು ಬದಲಾವಣೆಗಳನ್ನು ದೃಢೀಕರಿಸುವುದು).
* ನೋಂದಣಿ (ತೀಕ್ಷ್ಣತೆ, ಬಣ್ಣ ಒಂದರ ಮೇಲೊಂದು ಬರದಂತೆ, ಚಿತ್ರಗಳ ಅಂಚುಗಳು ಮತ್ತು ಪ್ರದರ್ಶಿಸಲಾದ ಪ್ರಕಾರವನ್ನು ಪರಿಶೀಲಿಸಲಾಗುತ್ತಿದೆ).
* ನ್ಯೂನತೆಗಳು (ಅರ್ಧ ಮುದ್ರಿತವಾದ ಪದಗಳು,  ಗೀರುಗಳು,  ಕಲೆಗಳನ್ನು ಪರಿಶೀಲಿಸುವುದು).

## ಅಂಚೆ ಮುದ್ರಣ ಪರಿಶೀಲನೆ 
ಬಹುತೇಕ ಮುದ್ರಣವು ವಿಷಯವನ್ನು  "ಸಿದ್ಧಪಡಿಸಿದ" ಉತ್ಪನ್ನವಾಗಿ ಪರಿವರ್ತಿಸುವವರೆಗೆ ಪೂರ್ಣಗೊಳ್ಳುವುದಿಲ್ಲ. ಅಂಚೆ ಮುದ್ರಣಾಲಯವು ಟ್ರಿಮ್ಮಿಂಗ್, ಎಂಬಾಸಿಂಗ್, ಫಾಯಿಲಿಂಗ್, ಡೈ-ಕಟಿಂಗ್, ಸ್ಕೋರಿಂಗ್, ಫೋಲ್ಡಿಂಗ್ ಮತ್ತು ಬೈಂಡರಿಯಂತಹ ವಿವಿಧ ರೀತಿಯ ಅಂತಿಮ ಕಾರ್ಯಗಳನ್ನು ಒಳಗೊಂಡಿದೆ. ಪೋಸ್ಟ್ ಪ್ರೆಸ್ ಚೆಕಿಂಗ್‌ನ ಕಾರ್ಯಗಳು:

* ಎಂಬಾಸಿಂಗ್ : ಸಾಮಾನ್ಯವಾಗಿ ಪರಿಶೀಲಿಸಲಾಗುವ ದೋಷಗಳೆಂದರೆ ಚೂಪಾಗಿರದ ಅಂಚುಗಳು, ಪಿನ್ಹೋಲ್ಗಳು, ಛಿದ್ರಗಳು.
* ಫಾಯಿಲ್ ಸ್ಟ್ಯಾಂಪಿಂಗ್ : ತಪ್ಪಿಸಬೇಕಾದ ದೋಷಗಳೆಂದರೆ  ಬಣ್ಣ ಬದಲಾವಣೆಗಳು, ಸ್ಕಫಿಂಗ್ ಮತ್ತು ತೀಕ್ಷ್ಣವಲ್ಲದ ಅಂಚುಗಳು.
* ಡೈ-ಕಟಿಂಗ್ : ಸಾಮಾನ್ಯವಾಗಿ ಪರಿಶೀಲಿಸಲಾಗುವ ದೋಷಗಳು ಕ್ಲೀನ್ ಕಟಿಂಗ್ ಮತ್ತು ಸರಿಯಾದ ಸ್ಥಾನೀಕರಣ.
* ಮಡಿಕೆ/ಕಟ್ಟು: ಮುದ್ರಿತ ಹಾಳೆಗಳನ್ನು ಮಡಿಸುವ ಅಥವಾ ಕಟ್ಟುವ ಮೊದಲು, ಸಿದ್ಧಪಡಿಸಿದ ಹಾಳೆಯನ್ನು ಪರಿಶೀಲಿಸುವುದು. ಪುಟದ ಕ್ರಮ ಮತ್ತು ಜೋಡಣೆಯನ್ನು ಪರಿಶೀಲಿಸುವುದು. 

## ಇದನ್ನೂ ನೋಡಿ 
* ಆಫ್ಸೆಟ್ ಮುದ್ರಣ

## ಉಲ್ಲೇಖಗಳು 
## ಮುಂದೆ ಓದಿ 
* 

ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಪತ್ರಿಕೋದ್ಯಮ
ನೀರಜಾ ಚೌಧರಿ

**ನೀರಜಾ ಚೌಧರಿ** ಭಾರತೀಯ  ಪತ್ರಕರ್ತೆ, ಅಂಕಣಗಾರ್ತಿ ಮತ್ತು ರಾಜಕೀಯ ನಿರೂಪಕಿ. ಇವರು ಹತ್ತು ವರ್ಷಗಳ ಕಾಲ *ಇಂಡಿಯನ್ ಎಕ್ಸ್‌ಪ್ರೆಸ್‌ನ* ರಾಜಕೀಯ ಸಂಪಾದಕರಾಗಿದ್ದರು.  ಪ್ರಸ್ತುತ *ಇಂಡಿಯನ್ ಎಕ್ಸ್‌ಪ್ರೆಸ್‌ನ*  ಸಂಪಾದಕರಾಗಿ ಕಾರ್ಯನಿರ್ವಹಿಸುತ್ತಿದ್ದಾರೆ. 

## ಪ್ರಶಸ್ತಿಗಳು 
೧೯೮೧ ರಲ್ಲಿ ಚೌಧರಿಯವರು ಅತ್ಯುತ್ತಮ ಮಹಿಳಾ ಮಾಧ್ಯಮ ಪ್ರತಿನಿಧಿಗಳಿಗೆಂದೇ ನೀಡುವ ಚಮೇಲಿ ದೇವಿ ಜೈನ್ ಪ್ರಶಸ್ತಿಯನ್ನು ತಮ್ಮದಾಗಿಸಿಕೊಂಡರು.  ನಂತರ ೨೦೦೯ ರಲ್ಲಿ ಇವರಿಗೆ ಪ್ರೇಮ್ ಭಾಟಿಯಾ ಪ್ರಶಸ್ತಿಯನ್ನು ನೀಡಿ ಗೌರವಿಸಲಾಯಿತು. 

## ಪುಸ್ತಕಗಳು 
* *ಹೌ ಪ್ರೈಂ ಮಿನಿಸ್ಟರ್ ಡಿಸೈಡ್* :  ರೂಪಾ ಪಬ್ಲಿಕೇಷನ್ಸ್, ೨೦೨೩. 

## ಉಲ್ಲೇಖಗಳು 
ವರ್ಗ:ಪತ್ರಕರ್ತರು
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಅಂಕಣಕಾರರು
ಸಾರ್ವಜನಿಕ ಸಂಪಾದಕ

**ಸಾರ್ವಜನಿಕ ಸಂಪಾದಕ** ಎಂಬುದು ಕೆಲವು ಸುದ್ದಿ  ಪ್ರಕಟಣೆಯ ಕಚೇರಿಗಳಲ್ಲಿ ಅಸ್ತಿತ್ವದಲ್ಲಿರುವ ಹುದ್ದೆ/ಸ್ಥಾನ.  ಈ ಸ್ಥಾನವನ್ನು ಹೊಂದಿರುವ ವ್ಯಕ್ತಿಯು ಸುದ್ದಿಯ ಪ್ರಕಟಣೆಯಲ್ಲಿ ಸರಿಯಾಗಿ ಪತ್ರಿಕೋದ್ಯಮದ ನೀತಿಗಳು ಅನುಷ್ಠಾನವಾಗಿದೆಯೇ ಎಂದು ಮೇಲ್ವಿಚಾರಣೆ ಮಾಡುವ ಜವಾಬ್ದಾರಿಯನ್ನು ಹೊಂದಿರುತ್ತಾನೆ.  ವಿಮರ್ಶಾತ್ಮಕ ದೋಷಗಳನ್ನು ಅಥವಾ ಲೋಪಗಳನ್ನು ಗುರುತಿಸುವುದು ಮತ್ತು ಪರಿಶೀಲಿಸುವುದು ಹಾಗೂ ಸಾರ್ವಜನಿಕರಿಗೆ ಸಂಪರ್ಕದಾರನಾಗಿ ಕಾರ್ಯನಿರ್ವಹಿಸುವುದು ಈ ಹುದ್ದೆಯಲ್ಲಿರುವವರ ದಿನ ನಿತ್ಯದ ಕಾರ್ಯವಾಗಿದೆ. ಸಾಮಾನ್ಯವಾಗಿ, ಸಾರ್ವಜನಿಕ ಸಂಪಾದಕರು ಈ ಕೆಲಸವನ್ನು ಪತ್ರಿಕೆಯ ಸಂಪಾದಕೀಯ ಪುಟದಲ್ಲಿ ನಿಯಮಿತ ವೈಶಿಷ್ಟ್ಯದ ಮೂಲಕ ಕಾರ್ಯ ನಿರ್ವಹಿಸುತ್ತಾರೆ. ಸಾಮಾನ್ಯವಾಗಿ ಸಂಪಾದಕರು ಟೀಕೆಗೊಳಗಾಗುವ   ಪತ್ರಿಕೆಯ ಉದ್ಯೋಗಿಗಳಾಗಿರುವುದರಿಂದ, ಅವರ ಕೆಲಸವು ಇತರರಿಗೆ ಪಕ್ಷಪಾತ ಮಾಡಿದಂತೆ ತೋರುತ್ತದೆ.  ಒಂದು ಉನ್ನತ ಮಟ್ಟದ ನೈತಿಕತೆಯನ್ನು ಹೊಂದಿರುವ ಪತ್ರಿಕೆಯು ಪತ್ರಿಕೆಯ ಟೀಕೆಗಾಗಿ ಸಾರ್ವಜನಿಕ ಸಂಪಾದಕರನ್ನು ವಜಾ ಮಾಡುವುದಿಲ್ಲ. 

ಯು.ಎಸ್ ನ ಅನೇಕ ಪ್ರಮುಖ ಪತ್ರಿಕೆಗಳು ಸಾರ್ವಜನಿಕ ಸಂಪಾದಕರ ಅಂಕಣವನ್ನು ತಮ್ಮ ಒಂಬಡ್ಸ್‌ಮನ್ ಧ್ವನಿಯಾಗಿ ಬಳಸುತ್ತಾರೆ.  ಸ್ಥಾಯಿ ಒಂಬಡ್ಸ್‌ಮನ್ ಆಗಿ ಅರ್ಹತೆ ಪಡೆಯಲು ಯಾರಾದರು ಒಬ್ಬರು ಸುದ್ದಿ ಒಂಬಡ್ಸ್‌ಮನ್ ಸಂಘಟನೆಯ ಸದಸ್ಯರಾಗಿರಬೇಕು.

೧೯೨೨ ರಲ್ಲಿ ಟೋಕಿಯೊದ *ಅಸಾಹಿ ಶಿಂಬುನ್* ಎಂಬ ಪತ್ರಿಕೆಯು ಒಂಬಡ್ಸ್‌ಮನ್ಅನ್ನು ನೇಮಿಸಿದ ಮೊದಲ ಪತ್ರಿಕೆ. ೧೯೬೭ರಲ್ಲಿ *ಲೂಯಿಸ್ವಿಲ್ಲೆ ಕೊರಿಯರ್-ಜರ್ನಲ್* ಮತ್ತು *ಲೂಯಿಸ್ವಿಲ್ ಟೈಮ್ಸ್* ಸಾರ್ವಜನಿಕ ಸಂಪಾದಕರನ್ನು ನೇಮಿಸಿದ ಮೊದಲ ಅಮೆರಿಕನ್ ಪತ್ರಿಕೆಗಳಾಗಿವೆ.

ಜೇಸನ್ ಬ್ಲೇರ್ ಹಗರಣ ಪ್ರತಿಕ್ರಿಯೆಯಾಗಿ *ದಿ ನ್ಯೂಯಾರ್ಕ್ ಟೈಮ್ಸ್* ಈ ಸ್ಥಾನವನ್ನು ರೂಪಿಸಿತು. ಟೈಮ್ಸ್ ನ  ಮೊದಲ ಸಾರ್ವಜನಿಕ ಸಂಪಾದಕರಾದಂತಹ ಡೇನಿಯಲ್ ಓಕ್ರೆಂಟ್ ಅವರು ಅದಕ್ಕೂ ಮೊದಲು  ಪುಸ್ತಕ ಪ್ರಕಟಣೆಗಳಲ್ಲಿ ಕೆಲಸ ಮಾಡಿದ್ದರು.  ಓಕ್ರೆಂಟ್ ಡಿಸೆಂಬರ್ ೨೦೦೩ ರಿಂದ ಮೇ ೨೦೦೫ ರವರೆಗೆ ಈ ಸ್ಥಾನವನ್ನು ಅಲಂಕರಿಸಿದ್ದರು. ಮುಂದಿನ ಹನ್ನೆರಡು ವರ್ಷಗಳಲ್ಲಿ ಅಕ್ರಮವಾಗಿ ಐವರು ಈ ಸ್ಥಾನವನ್ನು ಅಲಂಕರಿಸಿದರು. ನಂತರ ೨೦೧೭ ರ ಮೇ ೩೧ ರಂದು ಟೈಮ್ಸ್ ಪತ್ರಿಕೆಯು ಸಾರ್ವಜನಿಕ ಸಂಪಾದಕ ಸ್ಥಾನವನ್ನು ತೆಗೆದುಹಾಕುತ್ತಿರುವುದಾಗಿ ಘೋಷಿಸಿತು.

## ಉಲ್ಲೇಖಗಳು 
## ಮುಂದೆ ಓದಿ 
* 

ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಪತ್ರಿಕೋದ್ಯಮ
ರಾಧಿಕಾ ಅಯ್ಯಂಗಾರ್

**ರಾಧಿಕಾ ಅಯ್ಯಂಗಾರ್** ಅವರು ಭಾರತೀಯ ಪತ್ರಕರ್ತೆ, ಲೇಖಕಿ. ಇವರು ಮಾನವ ಹಕ್ಕುಗಳ ವಿಭಾಗದಲ್ಲಿ ೨೦೧೮ ರ ರೆಡ್ ಇಂಕ್ ಪ್ರಶಸ್ತಿಗಳನ್ನು ಪಡೆದಿದ್ದಾರೆ. ೨೦೧೬ ರಲ್ಲಿ ಪ್ರಭಾ ದತ್ ಫೆಲೋಶಿಪ್, ೨೦೧೯ ರಲ್ಲಿ ಬಿಯಾಂಕಾ ಪ್ಯಾನ್‌ಕೋಟ್ ಪ್ಯಾಟನ್ ಫೆಲೋಶಿಪ್ ಮತ್ತು ೨೦೨೦ ರಲ್ಲಿ ಚಾರ್ಲ್ಸ್ ವ್ಯಾಲೇಸ್ ಇಂಡಿಯಾ ಟ್ರಸ್ಟ್ ಫೆಲೋಶಿಪ್ ಅನ್ನು ಹೊಂದಿದ್ದರು. ಇದಲ್ಲದೆ  *ಅಲ್ ಜಜೀರಾ*, *ಕ್ರಿಶ್ಚಿಯನ್ ಸೈನ್ಸ್ ಮಾನಿಟರ್*, *ವೋಗ್ ಇಂಡಿಯಾ*, ಮತ್ತು *ಕಾಂಡೆ ನಾಸ್ಟ್ ಟ್ರಾವೆಲರ್ ಇಂಡಿಯಾ* ಸೇರಿದಂತೆ ಹಲವಾರು ಸುದ್ದಿ ನಿಯತಕಾಲಿಕೆಗಳಿಗೆ ಲೇಖನಗಳನ್ನು ಬರೆದಿದ್ದಾರೆ. ವಾರಣಾಸಿಯ ಡೊಮ್ ಸಮುದಾಯದ ಕುರಿತು ಏಳರಿಂದ ಎಂಟು ವರ್ಷಗಳ ಸಂಶೋಧನೆಯ ನಂತರ, ಅವರು *ಫೈರ್ ಆನ್ ದಿ ಗಂಗಾ: ಲೈಫ್ ಅಮಾಂಗ್ ದಿ ಡೆಡ್ ಇನ್ ಬನಾರಸ್ ಅನ್ನು* ನಿರ್ಮಿಸಿದರು, ಇದನ್ನು ೨೦೨೩ ರಲ್ಲಿ ಹಾರ್ಪರ್‌ಕಾಲಿನ್ಸ್ ಪ್ರಕಟಿಸಿದರು.   

## ಉಲ್ಲೇಖಗಳು 
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಪತ್ರಕರ್ತರು
ಡಾಕ್ ಆವೃತ್ತಿ

**ಡಾಕ್** **ಆವೃತ್ತಿ** ಎಂದರೆ ಭಾರತದಲ್ಲಿ  ಪ್ರದೇಶಗಳಿಗೆ (ಅಂದರೆ ಪ್ರಮುಖ ಮಹಾನಗರಗಳ ಹೊರಗಿನ ಸ್ಥಳಗಳಿಗೆ) ವಿತರಿಸಲು ಇತರ ಆವೃತ್ತಿಗಳಿಗಿಂತ ಮುಂಚೆಯೇ ಪ್ರಕಟವಾಗುವ ಪತ್ರಿಕೆಯ ಆವೃತ್ತಿ.  ಶಶಿ ತರೂರ್ ಅವರು ೧೯೬೦ ರಲ್ಲಿ  "ನಿನ್ನೆಯ ಸುದ್ದಿ ಇಂದಿನ ದಿನಾಂಕದೊಂದಿಗೆ" ಎಂದು ಡಾಕ್ ಆವೃತ್ತಿಯ ಕುರಿತು ಹೇಳಿಕೆ ನೀಡಿದ್ದಾರೆ.   
ಅಗರ್ವಾಲ್ ಅವರು "ಸಿಟಿ ಎಡಿಷನ್" ಗಿಂತ ಭಿನ್ನವಾದ ದೂರದ ಸ್ಥಳಗಳಿಗಾಗಿ ಮಾಡಲ್ಪಡುವ ಡಾಕ್ ಆವೃತ್ತಿಯ ಜವಾಬ್ದಾರಿ ಸುದ್ದಿ ಸಂಪಾದಕರದ್ದಾಗಿದೆ" ಎಂದು ಹೇಳುತ್ತಾರೆ. ನಖ್ವಿ ಅವರ ಪ್ರಕಾರ "ಪತ್ರಿಕೆಗಳಲ್ಲಿ ಡಾಕ್ ಆವೃತ್ತಿ, ನಗರ ಆವೃತ್ತಿ ಮತ್ತು  ಸಿಟಿ ಆವೃತ್ತಿಯಂತಹ  ಹಲವು ಆವೃತ್ತಿಗಳಿವೆ". *ಅಲೆನ್ಸ್ ಇಂಡಿಯನ್ ಮೇಲ್* (೧೮೫೧) ತನ್ನ ಪತ್ರಿಕೆಗಳಲ್ಲಿ, "ಒಮ್ಮೆ ಬರುವ ಸುದ್ದಿಯು ಬೆಳಗಿನ ಆವೃತ್ತಿಗಿಂತ ಬಹಳ ವಿಭಿನ್ನವಾಗಿದೆ" ಎಂದು ತನ್ನನ್ನು ವರ್ಣಿಸಿಕೊಳ್ಳುತ್ತದೆ.

## ವ್ಯುತ್ಪತ್ತಿಶಾಸ್ತ್ರ 
ಹಾಬ್ಸನ್-ಜಾಬ್ಸನ್ ಭಾಷೆಯಲ್ಲಿ *ಡಾಕ್* ಎಂದು ಉಚ್ಚರಿಸಲಾಗುವ ಪದವು ಒಂದು ಆಂಗ್ಲೋ-ಇಂಡಿಯನ್ ಪದವಾಗಿದ್ದು, ಹಿಂದೂಸ್ತಾನಿ ಮತ್ತು ಮರಾಠಿಯಲ್ಲಿ ಡಾಕ್ ಅಂದರೆ ಅಂಚೆ ಎಂದರ್ಥ. ಹ್ಯಾಂಡ್‌ಬುಕ್ ಆಫ್ ಅಡ್ವರ್ಟೈಸಿಂಗ್ ಮೀಡಿಯಾ ಅಂಡ್ ಪಬ್ಲಿಕ್ ರಿಲೇಶನ್ಸ್, ಡಾಕ್ ಆವೃತ್ತಿಗೆ ವಿಷಯ ಲಭ್ಯವಾಗಬೇಕು ಎಂಬ ಉದ್ದೇಶದಿಂದ ಪತ್ರಿಕಾ ಸಮ್ಮೇಳನಗಳನ್ನು ಮುಂಚಿತವಾಗಿಯೇ ನಿಗದಿಪಡಿಸಬೇಕು ಎಂದು ಸಲಹೆ ನೀಡುತ್ತದೆ.

## ಉಲ್ಲೇಖಗಳು 
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಪತ್ರಿಕೋದ್ಯಮ
ರಾಜು ಭರತನ್

**ರಾಜು ಭರತನ್**  (೧೯೩೪- ಫೆಬ್ರವರಿ ೭, ೨೦೨೦) ಭಾರತೀಯ ಕ್ರಿಕೆಟ್ ಮತ್ತು ಬಾಲಿವುಡ್ ಸಂಗೀತದ ಕುರಿತು ವರದಿ ಮಾಡುವ ಪತ್ರಕರ್ತ ಮತ್ತು ಬರಹಗಾರ.   ಇವರು ವಾರಪತ್ರಿಕೆಯಾದ, *ದಿ ಇಲ್ಲಸ್ಟ್ರೇಟೆಡ್ ವೀಕ್ಲಿ ಆಫ್ ಇಂಡಿಯಾ* ಮತ್ತು ಭಾರತೀಯ ಚಲನಚಿತ್ರಗಳ ವಾರಪತ್ರಿಕೆ, *ಸ್ಕ್ರೀನ್‌* ಗಳಿಗಾಗಿ ಕೆಲಸ ಮಾಡಿದ್ದಾರೆ. ಇವರು *ದಿ ವಿಕ್ಟರಿ ಸ್ಟೋರಿ* (೧೯೭೪) ಎಂಬ  ಭಾರತೀಯ ಕ್ರಿಕೆಟ್ ಸಾಕ್ಷ್ಯಚಿತ್ರವನ್ನು ನಿರ್ದೇಶಿಸಿದ್ದಾರೆ. 

ಇವರು ದೀರ್ಘಕಾಲದ ಅನಾರೋಗ್ಯದ ನಂತರ ಫೆಬ್ರವರಿ ೨೦೨೦ ರಲ್ಲಿ ಮುಂಬೈನಲ್ಲಿ ತಮ್ಮ ೮೬ ನೇ ವಯಸ್ಸಿನಲ್ಲಿ ನಿಧನರಾದರು.  ಅವರ ಪತ್ನಿ ಗಿರಿಜಾ ರಾಜೇಂದ್ರನ್ ಕೂಡ ಸಿನಿಮಾ ಪತ್ರಕರ್ತೆ. 

## ಪುಸ್ತಕಗಳು 
ಕ್ರಿಕೆಟ್ ಮತ್ತು ಹಿಂದಿ ಚಲನಚಿತ್ರ ಸಂಗೀತದ ವ್ಯಕ್ತಿಗಳೊಂದಿಗೆ ನಿಕಟ ಒಡನಾಟವನ್ನು ಹೊಂದಿದ್ದ ಭರತನ್ ಅವರು ಅವರ ಬಗ್ಗೆ ಹಲವಾರು ಪುಸ್ತಕಗಳನ್ನು ಬರೆದಿದ್ದಾರೆ. 

* *ಆಶಾ ಭೋಂಸ್ಲೆ: ಅ ಮ್ಯೂಸಿಕಲ್ ಬೈಯೋಗ್ರಾಫಿ* (Publisher: Hay House; Latest edition (೫ August ೨೦೧೬) )
* *ನೌಷಾದ್‌ನಾಮ: ದ ಲೈಫ್ ಆಂಡ್ ಮ್ಯೂಸಿಕ್ ಆಫ್ ನೌಷಾದ್ *  (Publisher: Hay House India (೨೦೧೪) )
* *ಎ ಜರ್ನಿ ಡೌನ್ ಮೆಲೊಡಿ ಲೇನ್*  (Publisher: Hay House (೧ September ೨೦೧೦)   Kindle edition in Amazon.in )
* *ಲತಾ ಮಂಗೇಶ್ಕರ್: ಅ ಬಯೋಗ್ರಫಿ*   (Publisher: UBS Publishers Distributors (೨ January ೧೯೯೫) 
* *ಇಂಡಿಯನ್ ಕ್ರಿಕೆಟ್: ದ ವೈಟಲ್ ಫೇಸ್* ( Published by Bell Books, ೧೯೭೭)
* *ರೈವಲ್ಸ್ ಇನ್ ದ ಸನ್:ಅ ಸರ್ವೇ ಆಫ್ ದ ೧೯೫೨ ಟೂರ್ ಆಫ್ ಇಂಗ್ಲೆಂಡ್* (Publisher: Popular Book Depot, ೧೯೫೨)

## ಉಲ್ಲೇಖಗಳು 
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಪತ್ರಕರ್ತರು
ವರ್ಗ:ಬರಹಗಾರ
ಕೆ. ನಾರಾಯಣ್

**ಕೊರಗಪ್ಪ ನಾರಾಯಣ್** ಒಬ್ಬ ಭಾರತೀಯ ಉದ್ಯಮಿ, ಪತ್ರಕರ್ತ ಮತ್ತು ರಾಜಕಾರಣಿ. ಅವರು ೨೦೨೦ ರ ನವೆಂಬರ್ ೨೪ ರಿಂದ ಕರ್ನಾಟಕ ರಾಜ್ಯಸಭೆಯ ಪ್ರಸ್ತುತ ಸಂಸತ್ ಸದಸ್ಯರಾಗಿದ್ದಾರೆ.ಇವರು ಮಾಸಿಕ ಸಂಸ್ಕೃತ ನಿಯತಕಾಲಿಕವಾದ ಸಂವಾದ ಸಂದೇಶದ ಸ್ಥಾಪಕರಾಗಿದ್ದಾರೆ. ನಾರಾಯಣ್ ಅವರು ತುಳು ಭಾಷೆಯ *ತುಳುವೆರೆ ಕೇದಿಗೆ ಪತ್ರಿಕೆಯ* ಸಂಪಾದಕರೂ ಆಗಿದ್ದಾರೆ.

ಇವರು ಸ್ಪ್ಯಾನ್ ಮುದ್ರಣದ ಮಾಲೀಕರಾಗಿದ್ದಾರೆ ಮತ್ತು  ಕರ್ನಾಟಕದ ಭಾರತೀಯ ಜನತಾ ಪಕ್ಷದ ನೇಕಾರ ಪ್ರಕೋಷ್ಠದ (ನೇಕಾರರ ಕೋಶ) ಮಾಜಿ ಸಹ-ಸಂಚಾಲಕರಾಗಿದ್ದಾರೆ ಮತ್ತು ಹಿಂದೂ ಸೇವಾ ಪ್ರತಿಷ್ಠಾನದ ಕಾರ್ಯನಿರ್ವಾಹಕ ನಿರ್ದೇಶಕರಾಗಿದ್ದಾರೆ. ಕರ್ನಾಟಕದಿಂದ ರಾಜ್ಯಸಭೆ ಉಪಚುನಾವಣೆ ಬಿಜೆಪಿಯ ಅಭ್ಯರ್ಥಿಯಾಗಿಯೂ ನಾರಾಯಣ್ ಅವರನ್ನು ನಾಮನಿರ್ದೇಶನ ಮಾಡಲಾಗಿದೆ.

## ಆರಂಭಿಕ ಜೀವನ 
ಕೊರಗಪ್ಪ ನಾರಾಯಣ್ ಅವರು ಕರ್ನಾಟಕದ ದಕ್ಷಿಣ ಕನ್ನಡ ಜಿಲ್ಲೆಯ ಮಂಗಳೂರಿನಲ್ಲಿ ಜನಿಸಿದರು. ಅವರು ತಮ್ಮ ಶಾಲಾ ಮತ್ತು ಕಾಲೇಜು ಶಿಕ್ಷಣವನ್ನು ಮಂಗಳೂರಿನಲ್ಲಿ ಪೂರ್ಣಗೊಳಿಸಿದರು ಮತ್ತು ೧೯೭೧ ರಲ್ಲಿ ಬೆಂಗಳೂರಿಗೆ ತೆರಳಿದರು. ಇವರು ದೇವಾಂಗ ಸಮುದಾಯಕ್ಕೆ ಸೇರಿದವರು.

## ಪತ್ರಿಕೋದ್ಯಮದ ವೃತ್ತಿಜೀವನ 
ಇವರು *ತುಳುವರ ಕೇದಿಗೆ* ಎಂಬ ತುಳು ನಿಯತಕಾಲಿಕೆಯ ಸಂಪಾದಕರಾಗಿ ಕೆಲಸ ಮಾಡಿದ್ದಾರೆ.

೧೯೯೪ ರಲ್ಲಿ ಇವರು ಸಂವಾದ ಸಂದೇಶ ಎಂಬ ಮಾಸಿಕ ಸಂಸ್ಕೃತ ನಿಯತಕಾಲಿಕವನ್ನು ಪ್ರಾರಂಭಿಸಿದರು. ಇವರು ಸ್ಪ್ಯಾನ್ ಮುದ್ರಣ ಎಂಬ ಕಂಪನಿಯನ್ನು ಸ್ಥಾಪಿಸಿದರು. ಇವರು ತಮ್ಮ ಪ್ರಕಟಣೆಗಳ ಮೂಲಕ ಸಂಸ್ಕೃತ ಭಾಷೆಯನ್ನು ಉತ್ತೇಜಿಸುವಲ್ಲಿ ಸಕ್ರಿಯರಾಗಿದ್ದಾರೆ.

## ರಾಜಕೀಯ ವೃತ್ತಿಜೀವನ 
ಕೊರಗಪ್ಪ ನಾರಾಯಣ್ ರಾಷ್ಟ್ರೀಯ ಸ್ವಯಂ ಸೇವಕ ಸಂಘದ ಭಾಗವಾಗಿದ್ದರು ಮತ್ತು ನಂತರದಲ್ಲಿ ಭಾರತೀಯ ಜನತಾ ಪಕ್ಷ ಸೇರಿದ್ದರು. ಅವರು ಭಾರತೀಯ ಜನತಾ ಪಕ್ಷದ, ಕರ್ನಾಟಕ ಘಟಕದ ನೇಕಾರರ ಘಟಕದ ಸಹ-ಸಂಚಾಲಕರಾಗಿದ್ದಾರೆ ಮತ್ತು ಹಿಂದೂ ಸೇವಾ ಪ್ರತಿಷ್ಠಾನದ ಕಾರ್ಯನಿರ್ವಾಹಕ ನಿರ್ದೇಶಕರಾಗಿದ್ದಾರೆ.

೨೦೨೦ರಲ್ಲಿ, ಅಶೋಕ್ ಗಸ್ತಿ ಅವರ ನಿಧನದಿಂದಾಗಿ ಖಾಲಿಯಾಗಿದ್ದ ಸ್ಥಾನವನ್ನು ಭರ್ತಿ ಮಾಡಲು ರಾಜ್ಯಸಭೆ ಉಪಚುನಾವಣೆಗೆ ಅವರನ್ನು ಬಿಜೆಪಿ ಅಭ್ಯರ್ಥಿಯಾಗಿ ನಾಮನಿರ್ದೇಶನ ಮಾಡಲಾಯಿತು.

## ಉಲ್ಲೇಖಗಳು 
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಪತ್ರಕರ್ತರು
ವರ್ಗ:ರಾಜಕಾರಣಿಗಳು
ವರ್ಗ:ಉದ್ಯಮಿಗಳು
ರೂಪಾ ಪೈ

**ರೂಪಾ ಪೈ** ಅವರು ಮಕ್ಕಳ ಲೇಖಕಿ ಮತ್ತು ಪತ್ರಕರ್ತೆ. ಇವರು ಭಾರತದ ಬೆಂಗಳೂರಿನಲ್ಲಿ ವಾಸಿಸುತ್ತಿದ್ದಾರೆ. ಅವರು *ಮಕ್ಕಳಿಗಾಗಿ* ಭಾರತದ ಮೊದಲ ಸಾಹಸ ಕಲ್ಪನಾಚಿತ್ರ  ಸರಣಿಯನ್ನು ಒಳಗೊಂಡಿರುವ ೨೦ ಕ್ಕೂ ಹೆಚ್ಚು  ಪುಸ್ತಕಗಳನ್ನು ಪ್ರಕಟಿಸಿದ್ದಾರೆ. ಅವರ ರಾಷ್ಟ್ರೀಯ ಮಾರಾಟವಾದ *ದಿ ಗೀತಾ ಫಾರ್ ಚಿಲ್ದ್ರನ್* ಬರವಣಿಗೆಗೆ ೨೦೧೬ ರಲ್ಲಿ ಕ್ರಾಸ್‌ವರ್ಡ್ ಪ್ರಶಸ್ತಿ ಲಭಿಸಿತು.

## ಜೀವನಚರಿತ್ರೆ 
ರೂಪಾ ಬೆಂಗಳೂರಿನ ಲಿಂಗಾಯತ ಕುಟುಂಬದಲ್ಲಿ ಜನಿಸಿದರು.

ತಮ್ಮ ೧೧ನೇ ತರಗತಿಯ ಸಮಯದಲ್ಲಿ  *ಡೆಕ್ಕನ್ ಹೆರಾಲ್ಡ್*ಗೆ ಲೇಖನಗಳನ್ನು ಬರೆಯಲು ಪ್ರಾರಂಭಿಸಿದರು. ಅವರು ತನ್ನ ಎಂಜಿನಿಯರಿಂಗ್ ಪದವಿಯನ್ನು ಪೂರ್ಣಗೊಳಿಸಿ, ಮದುವೆಯ ನಂತರ ದೆಹಲಿಗೆ ತೆರಳಿದರು. ಇಲ್ಲಿ ಅವರು *ಟಾರ್ಗೆಟ್* ಎಂಬ ಮಕ್ಕಳ ನಿಯತಕಾಲಿಗೆಗೆ ಬರೆಯಲು ಪ್ರಾರಂಭಿಸಿದರು. ಅಂತಿಮವಾಗಿ ಈ ದಂಪತಿಗಳು ಲಂಡನ್‌ಗೆ ಸ್ಥಳಾಂತರಗೊಂಡರು, ಅಲ್ಲಿ ಅವರು ಟ್ರಾವೆಲ್ ಟ್ರೆಂಡ್ಸ್ ನಿಯತಕಾಲಿಕೆಗೆ ಲಂಡನ್ನಲ್ಲಿರುವ ಭಾರತೀಯ ರೆಸ್ಟೋರೆಂಟ್‌ಗಳನ್ನು ಒಳಗೊಂಡ ಲೇಖನಗಳನ್ನು ಬರೆದರು. ಯುಕೆನಾದ್ಯಂತ ಭಾರತೀಯ ಪ್ರವಾಸಿಗರಿಗಿರುವ ಹೋಟೆಲ್ಗಳು ಮತ್ತು ವಸತಿ ಸೌಕರ್ಯಗಳ ಬಗ್ಗೆ ಬರೆಯಲು ಬ್ರಿಟಿಷ್ ಪ್ರವಾಸೋದ್ಯಮ ಪ್ರಾಧಿಕಾರ ಅವರನ್ನು ನಿಯೋಜಿಸಿತು. ಈ ದಂಪತಿಗಳು ಅಂತಿಮವಾಗಿ ಬೆಂಗಳೂರಿಗೆ ಮರಳಿದರು.

## ಗ್ರಂಥಸೂಚಿ 
* ೨೦೦೪ - *ಚಾಣಕ್ಯಃ ದಿ ಮಾಸ್ಟರ್ ಸ್ಟೇಟ್ಸ್ಮನ್*, ರೂಪಾ ಪಬ್ಲಿಕೇಷನ್ಸ್ ಇಂಡಿಯಾ ಪ್ರಕಟಿಸಿತು.
* ೨೦೦೮ - *ಟಿಕೆಟ್ ಬೆಂಗಳೂರು*, ಸ್ಟಾರ್ಕ್ ವರ್ಲ್ಡ್ ಇಂಡಿಯಾ ಪ್ರಕಟಿಸಿದೆ 
* ೨೦೧೭ -ಸೋ ಯು ವಾಂಟ್ ಟು ನೋ ಎಬೌಟ್ ಎಕನಾಮಿಕ್ಸ್, ರೂಪಾ ಪಬ್ಲಿಕೇಷನ್ಸ್ ಇಂಡಿಯಾ ಪ್ರಕಟಿಸಿದೆ
* ೨೦೧೭ -*ರೆಡೀ!*: ೯೯ ಮಸ್ಟ್ ಹ್ಯಾವ್ ಸ್ಕಿಲ್ ಫಾರ್ ದ ಇಂಡಿಯನ್ ಕಾಂಕರಿಂಗ್ ಟೀನೇಜರ್ಸ್.  ಹ್ಯಾಚೆಟ್ ಇಂಡಿಯಾ ಪ್ರಕಟಿಸಿದೆ
* ೨೦೧೮ -ಕೃಷ್ಣ ದೇವ ರಾಯ : ಕಿಂಗ್ ಆಫ್ ಕಿಂಗ್ಸ್, ಐಷರ್ ಗುಡಿಯರ್ಥ್ ಪ್ರಕಟಿಸಿದೆ
* ೨೦೧೯ -ದಿ ವೇದಸ್ ಅಂಡ್ ಉಪನಿಷತ್ಸ್ ಫಾರ್ ಚಿಲ್ಡ್ರನ್, ಹ್ಯಾಚೆಟ್ ಇಂಡಿಯಾ ಪ್ರಕಟಿಸಿದೆ
* ೨೦೧೯ -ಫ್ರಮ್ ಲೀಚಸ್ ಟು ಸ್ಲಗ್ ಗ್ಲೂ: ೨೫ ಎಕ್ಸ್ಪೋಸಿವ್ ಐಡಿಯಾಸ್ ದೆಟ್ ಮೇಡ್ (ಆಂಡ್ ಆರ್ ಮೇಕಿಂಗ್) ಮಾಡರ್ನ್ ಮೆಡಿಸಿನ್   ಪೆಂಗ್ವಿನ್ ರಾಂಡಮ್ ಹೌಸ್ ಇಂಡಿಯಾ ಪ್ರಕಟಿಸಿದೆ

## ಉಲ್ಲೇಖಗಳು
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಪತ್ರಕರ್ತರು
ವರ್ಗ:ಲೇಖಕಿಯರು
ನಾಗೇಂದ್ರ ವಿಜಯ್

**ನಾಗೇಂದ್ರ ವಿಜಯ್** (ಜನನ ೧೫ ಡಿಸೆಂಬರ್ ೧೯೪೪) ಅವರು ಭಾರತೀಯ ವಿಜ್ಞಾನ  ಬರಹಗಾರ, ಗುಜರಾತಿ ಭಾಷೆಯ ಬರಹಗಾರ   ಹಾಗೂ ಪತ್ರಕರ್ತರು. ಇವರು  ವಿಜ್ಞಾನ ಬರಹಗಾರ ವಿಜಯಗುಪ್ತ ಮೌರ್ಯ ಅವರ ಪುತ್ರ. ಅವರು *ಸ್ಕೋಪ್* ಎಂಬ ಗುಜರಾತಿ ಭಾಷೆಯ ಮೊದಲ ವಿಜ್ಞಾನ ನಿಯತಕಾಲಿಕವನ್ನು ಸ್ಥಾಪಿಸಿದರು ಮತ್ತು ಹಲವಾರು ಪುಸ್ತಕಗಳನ್ನು ಬರೆದರು. ನಾಗೇಂದ್ರ ವಿಜಯ್ ರವರು  ಸೈನ್ಸ್ ಫೌಂಡೇಶನ್ ಸಹಯೋಗದೊಂದಿಗೆ ಇಂಗ್ಲಿಷ್ ಭಾಷೆಯ ವಿಜ್ಞಾನ ನಿಯತಕಾಲಿಕೆ *ಸಫಾರಿ*ಯನ್ನು ಮಾರ್ಚ್ ೨೦೦೮ ರಲ್ಲಿ ಪ್ರಾರಂಭಿಸಿದರು, ಅದರಲ್ಲಿ ಅವರು ಮುಖ್ಯ ಸಂಪಾದಕರಾಗಿದ್ದಾರೆ. ಅವರು ಈ ಹಿಂದೆ ವಾರಪತ್ರಿಕೆ *ಫ್ಲ್ಯಾಶ್* ಅನ್ನು ಪ್ರಕಟಿಸಿದ್ದರು. ಅವರಿಗೆ ಇಬ್ಬರು ಪುತ್ರರಿದ್ದಾರೆ. ಅವರ ಮಗ ವಿಶಾಲ್ ವಾಸು, ಐಟಿ ಸಲಹೆಗಾರ ಹಾಗೂ ಹರ್ಷಲ್ ಪುಷ್ಕರ್ಣ, ವಿಜ್ಞಾನ ಲೇಖಕರಾಗಿದ್ದಾರೆ.

## ಪುಸ್ತಕಗಳ ಪಟ್ಟಿ 
* ಅಮೇಚೂರ್ ರೇಡಿಯೋ ಎಂದೂ ಕರೆಯಲಾಗುವ ಹ್ಯಾಮ್ ರೇಡಿಯೋ (ಹ್ಯಾಮ್ ರೇಡಿಯೊದ ಸಂಪೂರ್ಣ ಅವಲೋಕನವನ್ನು ನೀಡುವ ಗುಜರಾತಿ ಭಾಷೆಯಲ್ಲಿನ ಅತ್ಯುತ್ತಮ ಪುಸ್ತಕ) 
*
* ಜನರಲ್ ನಾಲೆಡ್ಜ್ ಫ್ಯಾಕ್ಟ್ಫೈಂಡರ್ (೪ ಸಂಪುಟಗಳು) 
* ದಿ ಗ್ರೇಟ್ ಇಂಡಿಯನ್ ರಾಬರಿ (೧೯೫೭) (ಹೆಸರು ಶುಶಿ ಭಾಟಿಯಾ) 
* ಹೆಲಿ ನೋ ಧೂಮ್ಕೇತು (೧೯೮೬) 
* ಕಾಲಕ್ಷೇಪದ ಒಗಟುಗಳು (೨ ಸಂಪುಟಗಳು) 
* ಹೈಡ್ರೋಪೋನಿಕ್ಸ್
* ಯುದ್ಧ '೭೧ (ಯುದ್ದದ ೭೧) 
* ಯುದ್ಧ್ '೬೫ (ಡಿಜಿಟಲ್ ಆವೃತ್ತಿ ಮಾತ್ರ) 
* ಐನ್ಸ್ಟೈನ್ ಮತ್ತು ಸಾಪೇಕ್ಷತೆ
* ವಿಶ್ವವಿಗ್ರಹಣಿ ಯಾದ್ಗರ್ ಯುದ್ಧಕಥಾವೊ (ವಿಶ್ವವಿಗ್ರಹಾಣಿ ಯುದ್ಧಕಥಾವ) ಸಂಪುಟ ೧ ರಿಂದ ೩
* ಗಣಿತಶಾಸ್ತ್ರ
* ಸಮಯಸರ್ (ಸಮಸರ್) 
* ಸಫಾರಿ ಜೋಕ್ಸ್ (ಭಾಗ ೧ ರಿಂದ ೩) 
* ವಿಸ್ಮಯಕರ್ ವಿಜ್ಞಾನ
* ಮೊಸಾದ್ ನ ಜಸುಸಿ ಮಿಷನ್
* ಸೂಪರ್ ರಸಪ್ರಶ್ನೆ
* ಕಾಸ್ಮೋಸ್ (ಕಾಸ್ಮೋಸ್) 
* ಆಸಾನ್ ಆಂಗ್ರೇಜಿ
* ಜೇಟ್ ಬನವೋಃ ಮಾಡೆಲ್ ವಿಮಾನ- ಸಂಪುಟ ೧-೨
* ಏಕ್ ವಖತ್ ಎವು ಬನ್ಯು  
* ೨೦ನೇ ಶತಮಾನಃ ಐತೀಹಾಸಿಕ್ ಸಾದಿನಿ ೫೦ ಅಜೋದ್ ಸತ್ಯಘತ್ನೊ (೨೦ನೇ ಶತಮಾನ) ೫೦ ಮತ್ತು ಜೂನ್ನಲ್ಲಿರುವ ಸತ್ಯಘತ್ನೌ (ಸಂಪಾದಿಸಿದವರು  ಹರ್ಷಲ್ ಪುಷ್ಕರ್ಣ, ಅವರ ಮಗ)  
* ಪ್ರಕೃತಿ ಮತ್ತು ಪ್ರಾಣಿಯ ಗ್ರಹಿಕೆ

## ಉಲ್ಲೇಖಗಳು 
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಪತ್ರಕರ್ತರು
ವರ್ಗ:ಬರಹಗಾರ
ವರ್ಗ:ಲೇಖಕರು
ವೈಶಾಲಿ ದಿನಕರನ್

**ವೈಶಾಲಿ ದಿನಕರನ್** (ಜನನ ೧೧ ಅಕ್ಟೋಬರ್ ೧೯೮೭) ಅವರು ಭಾರತೀಯ ಮೋಟಾರ್ ಕ್ರೀಡಾ ಪತ್ರಕರ್ತೆ ಮತ್ತು ಬರಹಗಾರ್ತಿ. ಇವರು ಭಾರತೀಯ ಆಟೋಮೋಟಿವ್ ಪ್ರಕಟಣೆಯಾದ ಓವರ್ಡ್ರೈವ್ನಲ್ಲಿ ಉಪ-ಸಂಪಾದಕರಾಗಿದ್ದರು. ನಂತರ ಮೋಟಾರ್ ಸ್ಪೋರ್ಟ್ಸ್ ಎಡಿಟರ್ ಆಗಿ ಪದವಿ ಪಡೆದರು. ಈಗ ಜರ್ಮನಿಯ ಬರ್ಲಿನ್ನಲ್ಲಿ ನೆಲೆಸಿರುವ ಇವರು ಮೋಟಾರು ಕ್ರೀಡೆಗಳ ಬಗ್ಗೆ ಬರೆಯುವುದನ್ನು ಮುಂದುವರೆಸಿದ್ದಾರೆ. ಇವರು ಪ್ರಸ್ತುತ ಡಚ್ ವೆಲ್ ಗಾಗಿ ವಿಡಿಯೋ ಸುದ್ದಿ ಮಾಡುತ್ತಿದ್ದಾರೆ. ಫಾರ್ಮುಲಾ ೧ ಕಾರನ್ನು ಓಡಿಸಿದ ಕೆಲವೇ ಮೋಟಾರ್ ಕ್ರೀಡಾ ಪತ್ರಕರ್ತರಲ್ಲಿ ಇವರೂ ಒಬ್ಬರು.

## ಆರಂಭಿಕ ಜೀವನ 
ವೈಶಾಲಿ ದಿನಕರನ್ ಅವರು ೧೯೮೭ರ ಅಕ್ಟೋಬರ್ ೧೧ ರಂದು ಬೆಂಗಳೂರಿನಲ್ಲಿ ದಿನಕರನ್ ಮತ್ತು ಪೂರ್ಣಿಮಾ ದಿನಕರನ್ ದಂಪತಿಗಳಿಗೆ  ಜನಿಸಿದರು. ಇವರು ತನ್ನ ಬಾಲ್ಯವನ್ನು ತನ್ನ ಸಹೋದರಿ ಶೋರುಬಳೊಂದಿಗೆ ಬೆಂಗಳೂರಿನಲ್ಲಿ ಕಳೆದಿದ್ದರು. ಶಿಶು ಗೃಹದಲ್ಲಿ ಶಾಲಾ ಶಿಕ್ಷಣವನ್ನು ಪೂರ್ಣಗೊಳಿಸಿದ ನಂತರ, ಅವರು ಬೆಂಗಳೂರಿನ ಮೌಂಟ್ ಕಾರ್ಮೆಲ್ ಕಾಲೇಜಿನಲ್ಲಿ  ಇಂಗ್ಲಿಷ್ ಸಂವಹನವನ್ನು ಅಧ್ಯಯನ ಮಾಡಿದರು. ಅವರು ೨೦೦೮ರಲ್ಲಿ ಮಾಧ್ಯಮ ಮತ್ತು ಸಮೂಹ ಸಂವಹನದಲ್ಲಿ ಬ್ಯಾಚುಲರ್ ಆಫ್ ಆರ್ಟ್ಸ್ ಅನ್ನು ಪೂರ್ಣಗೊಳಿಸಿದರು. ಅದಕ್ಕೂ ಮೊದಲು ೨೦೦೬ ರಲ್ಲಿ, ಆಕೆ ಓವರ್ಡ್ರೈವ್ ನಿಯತಕಾಲಿಕೆಯಲ್ಲಿ ಕೆಲವು ತಿಂಗಳ ಇಂಟರ್ನ್ಶಿಪ್ ಮಾಡಿದರು. ಅವರು ಜೂನ್ ೨೦೦೮ ರಲ್ಲಿ ಆಟೋಕಾರ್ ಇಂಡಿಯಾದಲ್ಲಿ ಕಾಪಿ ಎಡಿಟರ್ ಆಗಿ ಸೇರಿದರು.

## ಮೋಟಾರ್‌ರ್ಸ್ಪೋರ್ಟ್ಸ್ ಪತ್ರಿಕೋದ್ಯಮ 
ಮುಂಬೈ ಆಟೋಕಾರ್ನಲ್ಲಿ ಒಂದು ವರ್ಷ ಮತ್ತು ಐದು ತಿಂಗಳು ಕೆಲಸ ಮಾಡಿದ ನಂತರ, ದಿನಕರನ್ ಅವರು ಪ್ರಧಾನ ವರದಿಗಾರರಾಗಿ ಬಿಸಿನೆಸ್ ಸ್ಟ್ಯಾಂಡರ್ಡ್ ಮೋಟಾರಿಂಗ್ಗೆ ತೆರಳಿದರು. ೨೦೧೧ ರಲ್ಲಿ, ಫಾರ್ಮುಲಾ ೧ ಭಾರತಕ್ಕೆ ಬಂದಾಗ, ಫಾರ್ಮುಲಾ ಒನ್ ದಂತಕಥೆ ಮೈಕೆಲ್ ಷೂಮೇಕರ್ ಅವರೊಂದಿಗೆ ಒಬ್ಬರಿಗೊಬ್ಬರು ಸಂದರ್ಶನವನ್ನು ನಿರ್ವಹಿಸಿದ ಕೆಲವೇ ಭಾರತೀಯ ಪತ್ರಕರ್ತರಲ್ಲಿ ಒಬ್ಬರಾದರು. ಅವರು ಅನುಭವಿ ಮೋಟಾರ್ಸ್ಪೋರ್ಟ್ಸ್ ಛಾಯಾಗ್ರಾಹಕ ಮತ್ತು ಪತ್ರಕರ್ತ ಜಾರ್ಜ್ ಫ್ರಾನ್ಸಿಸ್ ಅವರೊಂದಿಗೆ ಅನೇಕ ರ್ಯಾಲಿಗಳನ್ನು ನಡೆಸಿದರು.

ಏಪ್ರಿಲ್ ೨೦೧೩ರಿಂದ ಜುಲೈ ೨೦೨೦ ರವರೆಗೆ, ಆಕೆ ಮೋಟಾರ್ಸ್ಪೋರ್ಟ್ಸ್ ಸಂಪಾದಕರಾಗಿ ಓವರ್ಡ್ರೈವ್ನಲ್ಲಿ ಮೋಟಾರ್ ಸ್ಪೋರ್ಟ್ಸ್ ಸುದ್ದಿಗಳನ್ನು ನೋಡಿಕೊಳ್ಳುತ್ತಿದ್ದರು. ಇವರು ೨೦೧೫ರಲ್ಲಿ ಜರ್ಮನಿಗೆ ತೆರಳಿದರೂ, ನೆಟ್ವರ್ಕ್ ೧೮ ಗ್ರೂಪ್ ನಡೆಸುತ್ತಿರುವ ಪ್ರತಿಷ್ಠಿತ ನಿಯತಕಾಲಿಕೆಯ ಮೋಟಾರು ಕ್ರೀಡಾ ವಿಭಾಗವನ್ನು ಸಂಪಾದಿಸುವುದನ್ನು ಮುಂದುವರೆಸಿದರು. ೨೦೨೦ ರಲ್ಲಿ, ಅವರು ಡಾಯ್ಚ ವೆಲ್ ಸೇರಿದರು ಮತ್ತು ವಿಡಿಯೋ ಸುದ್ದಿ ವೈಶಿಷ್ಟ್ಯಗಳ ಮೂಲಕ ಡಿಜಿಟಲ್ ಮಾಧ್ಯಮವನ್ನು ಅನ್ವೇಷಿಸುತ್ತಿದ್ದಾರೆ.

## ಪ್ರಶಸ್ತಿಗಳು 
ವೈಶಾಲಿ ದಿನಕರನ್ ಅವರು ೨೦೧೮ ಮತ್ತು ೨೦೧೯ ರಲ್ಲಿ ಅವರ ಮೋಟಾರ್ಸ್ಪೋರ್ಟ್ಸ ಬರವಣಿಗೆಗಾಗಿ ಪ್ರತಿಷ್ಠಿತ ದಿ ಗಿಲ್ಡ್ ಆಫ್ ಮೋಟಾರಿಂಗ್ ರೈಟರ್ಸ್ ಪ್ರಸ್ತುತಪಡಿಸಿದ  'ಪ್ರೋಡ್ರೈವ್ ಮೋಟಾರ್ಸ್ಪೋರ್ಟ್ಸ್ ಪ್ರಶಸ್ತಿ' ಯನ್ನು ಗೆದ್ದಿದ್ದಾರೆ.. ಪ್ರಶಸ್ತಿಗೆ ಉಲ್ಲೇಖಿಸಲಾದ ಲೇಖನಗಳಲ್ಲಿ ಒನ್ ಒಪೀನಿಯನ್ ಪೀಸ್, 'ಪ್ಯಾಸೆನೋಟ್ಸ್'ಕೂಡ ಒಂದು. ಇವರು ಆಗಸ್ಟ್ ೨೦೧೪ ರಿಂದ ಓವರ್ಡ್ರೈವ್ ಅಂಕಣ ಬರೆಯಲು ಪ್ರಾರಂಭಿಸಿದರು.

## ಉಲ್ಲೇಖಗಳು 
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಪತ್ರಕರ್ತರು
ವರ್ಗ:ಲೇಖಕಿಯರು
ಶಂಕರ್ ಅಯ್ಯರ್

**ಶಂಕರ್ ಅಯ್ಯರ್** ಒಬ್ಬ ಭಾರತೀಯ ರಾಜಕೀಯ ಆರ್ಥಿಕ ವಿಶ್ಲೇಷಕರು ಹಾಗೂ ಲೇಖಕರು ಮತ್ತು ಅಂಕಣಕಾರರು. ಪ್ರಸ್ತುತ ಅವರು  ಐಡಿಎಫ್‌ಸಿ ಇನ್‌ಸ್ಟಿಟ್ಯೂಟ್‌ನಲ್ಲಿ ಸಂದರ್ಶಕ ಸಹವರ್ತಿಯಾಗಿದ್ದಾರೆ. ಅವರು ಕೇಂಬ್ರಿಡ್ಜ್ ವಿಶ್ವವಿದ್ಯಾನಿಲಯದಲ್ಲಿ ವೋಲ್ಫ್ಸನ್ ಚೆವಿಂಗ್ ಫೆಲೋ ಆಗಿದ್ದಾರೆ. ಶಂಕರ್ ಅಯ್ಯರ್ ಅರ್ಥಶಾಸ್ತ್ರ ಮತ್ತು ಸಾರ್ವಜನಿಕ ನೀತಿ ವಿಷಯ ತಜ್ಞರು ಮತ್ತು  ಉದಯೋನ್ಮುಖ ಮಾರುಕಟ್ಟೆಗಳ ಜೀವನಚಕ್ರಗಳಲ್ಲಿ ಪರಿಣತಿ ಹೊಂದಿದ್ದಾರೆ.  

೧೯೯೧ ರಲ್ಲಿ ಅಯ್ಯರ್ ಅವರ ಸುದ್ದಿ ಲೇಖನಗಳು, ಭಾರತ ಸರ್ಕಾರವು ತನ್ನ ಚಿನ್ನದ ನಿಕ್ಷೇಪಗಳನ್ನು ಅಂತರಾಷ್ಟ್ರೀಯವಾಗಿ ಒತ್ತೆ ಇಡುವುದು ಮತ್ತು ಅದರ ನಂತರದ ಯೋಜನೆಗಳನ್ನು ದೇಶದ ಹೊರಗೆ ಸಾಗಿಸುವ ಯೋಜನೆಗಳ ಕುರಿತು ಭಾರತದ ಸನ್ನಿಹಿತ ಪಾವತಿಗಳ  ಆರ್ಥಿಕತೆಯ  ಬಗ್ಗೆ ವಿದೇಶಿಯರ ಮತ್ತು ಭಾರತೀಯರ ಗಮನವನ್ನು ಸೆಳೆಯಲು ಕೊಡುಗೆ ನೀಡಿದ ಅಂಶಗಳಲ್ಲಿ ಒಂದಾಗಿದೆ ಎಂದು ನಂಬಲಾಗಿದೆ ಹಾಗೂ ಇದು  ೧೯೯೧ ರ ಭಾರತದ ಆರ್ಥಿಕ ಉದಾರೀಕರಣದ  ಪ್ರಯತ್ನಗಳನ್ನು ವೇಗಗೊಳಿಸಿತು .  

ಅಯ್ಯರ್ ಅವರು *ದಿ ನ್ಯೂ ಇಂಡಿಯನ್ ಎಕ್ಸ್‌ಪ್ರೆಸ್*, *ಫಸ್ಟ್‌ಪೋಸ್ಟ್* ಮತ್ತು *ಬ್ಲೂಮ್‌ಬರ್ಗ್ ಕ್ವಿಂಟ್‌ಗೆ* ಕೊಡುಗೆ ನೀಡಿದ್ದಾರೆ.    ಅವರು ೧೯೯೨ ರಲ್ಲಿ ಅಬ್ಸರ್ವರ್ ಬಿಸಿನೆಸ್ ಜರ್ನಲಿಸ್ಟ್ ಆಫ್ ದಿ ಇಯರ್,  ೨೦೦೩ರಲ್ಲಿ ವ್ಯಾಪಾರ ಪತ್ರಿಕೋದ್ಯಮದಲ್ಲಿನ ಅತ್ಯುತ್ತಮ ವೈಶಿಷ್ಟ್ಯಕ್ಕಾಗಿ ಪೋಲ್ ಸ್ಟಾರ್ ಪ್ರಶಸ್ತಿಯನ್ನು ಪಡೆದಿದ್ದಾರೆ.

## ಪುಸ್ತಕಗಳು 
ಲೇಖಕರಾಗಿ, ಅಯ್ಯರ್ ಅವರ ಗಮನವು ಅರ್ಥಶಾಸ್ತ್ರ ಮತ್ತು ಸಾರ್ವಜನಿಕ ನೀತಿಯ ಛೇದಕದಲ್ಲಿದೆ. ಅವರ ಕೆಲವು ಪುಸ್ತಕಗಳು ಕೆಳಗಿನ ವಿಷಯಗಳನ್ನು ಒಳಗೊಂಡಿವೆ:

* 
* 
* 

## ಉಲ್ಲೇಖಗಳು 
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಪತ್ರಕರ್ತರು
ವರ್ಗ:ಲೇಖಕರು
ಅನಿಲ್ ಅನಂತಸ್ವಾಮಿ

**ಅನಿಲ್ ಅನಂತಸ್ವಾಮಿ** ಒಬ್ಬ ಭಾರತೀಯ ಲೇಖಕ ಮತ್ತು ವಿಜ್ಞಾನ ಪತ್ರಕರ್ತರಾಗಿದ್ದು, ಪ್ರಸ್ತುತ ಅವರು ಮ್ಯಾಸಚೂಸೆಟ್ಸ್ ಇನ್ಸ್ಟಿಟ್ಯೂಟ್ ಆಫ್ ಟೆಕ್ನಾಲಜಿ ನೈಟ್ ಸೈನ್ಸ್‌ನಲ್ಲಿ ಜರ್ನಲಿಸಂ ರಿಸರ್ಚ್ ಫೆಲೋ ಆಗಿದ್ದಾರೆ. ಇವರು ಲಂಡನ್ ಮೂಲದ ನ್ಯೂ ಸೈಂಟಿಸ್ಟ್ ಸೈನ್ಸ್ ನಿಯತಕಾಲಿಕೆಯಲ್ಲಿ ಉಪ ಸುದ್ದಿ ಸಂಪಾದಕ ಮತ್ತು ಸಿಬ್ಬಂದಿ ಬರಹಗಾರರಾಗಿದ್ದಾರೆ.

ಇವರು ಸಾಂಟಾ ಕ್ರೂಜ್‌ನ ಕ್ಯಾಲಿಫೋರ್ನಿಯಾ ವಿಶ್ವವಿದ್ಯಾಲಯದಲ್ಲಿ ವಿಜ್ಞಾನ ಬರವಣಿಗೆ ಕಾರ್ಯಕ್ರಮಕ್ಕೆ ಕೊಡುಗೆ ನೀಡಿದ್ದಾರೆ. ಬೆಂಗಳೂರಿನ ಜೈವಿಕ ವಿಜ್ಞಾನಗಳ ರಾಷ್ಟ್ರೀಯ ಕೇಂದ್ರಕ್ಕೆ ಸಂಯೋಜಕರಾಗಿದ್ದಾರೆ. ಅವರು *ನ್ಯೂ ಸೈಂಟಿಸ್ಟ್*, *ಕ್ವಾಂಟಾ*, *ಸೈಂಟಿಫಿಕ್ ಅಮೇರಿಕನ್*, *ಪಿಎನ್ಎಸ್ ಫ್ರಂಟ್ ಮ್ಯಾಟರ್*, *ನೇಚರ್*, *ನಾಟಿಲಸ್*, *ಮ್ಯಾಟರ್*, *ದಿ ವಾಲ್ ಸ್ಟ್ರೀಟ್ ಜರ್ನಲ್*, *ಡಿಸ್ಕವರ್* ಮತ್ತು ಯುಕೆ *ಲಿಟರರಿ ರಿವ್ಯೂಗಾಗಿ* ವಿಜ್ಞಾನ ಮತ್ತು ಭೌತಶಾಸ್ತ್ರಕ್ಕೆ  ಕೊಡುಗೆ ನೀಡಿದ್ದಾರೆ.

## ಕೃತಿಗಳು. 
ಅನಂತಸ್ವಾಮಿ ತಮ್ಮ ಕೃತಿಗಳಲ್ಲಿ ವಿಶ್ವವಿಜ್ಞಾನ, ಬ್ರಹ್ಮಾಂಡ, ಸೈದ್ಧಾಂತಿಕ ಭೌತಶಾಸ್ತ್ರ ಮತ್ತು ಕ್ವಾಂಟಮ್ ಭೌತಶಾಸ್ತ್ರದ ಸುತ್ತಲಿನ ವಿಷಯಗಳನ್ನು ಪರಿಶೋಧಿಸಿದ್ದಾರೆ. ಅವರು ಬರೆದ ಪುಸ್ತಕಗಳು ಹೀಗಿದೆ:

* ದಿ ಎಡ್ಜ್ ಆಫ್ ಫಿಸಿಕ್ಸ್ಃ ಎ ಜರ್ನಿ ಟು ಅರ್ಥ್ಸ್ ಎಕ್ಸ್ಟ್ರೀಮ್ಸ್ ಟು ಅನ್ಲಾಕ್ ದಿ ಸೀಕ್ರೆಟ್ಸ್ ಆಫ್ ದಿ ಯೂನಿವರ್ಸ್ (೨೦೧೦) 
* ದ ಮ್ಯಾನ್ ಹು ವಾಸ್ ನಾಟ್ ದೇರ್: ಟೇಲ್ಸ್ ಫ್ರಮ್ ದಿ ಎಡ್ಜ್ ಆಫ್ ದಿ ಸೆಲ್ಫ್ (೨೦೧೫) 
* ಥ್ರು ಟು ಡೋರ್ಸ್ ಅಟ್ ವನ್ಸ್ : ಎರಡು ಬಾಗಿಲುಗಳ ಮೂಲಕ ಏಕಕಾಲದಲ್ಲಿಃ ನಮ್ಮ ಕ್ವಾಂಟಮ್ ರಿಯಾಲಿಟಿ ಎನಿಗ್ಮಾವನ್ನು ಸೆರೆಹಿಡಿಯುವ ಸೊಗಸಾದ ಪ್ರಯೋಗ (೨೦೧೮) 

## ಪ್ರಶಸ್ತಿಗಳು ಮತ್ತು ಮನ್ನಣೆ 
ಅನಂತಸ್ವಾಮಿ ಅವರು ೨೦೧೦ ರಲ್ಲಿ ಯುಕೆ ಇನ್‌ಸ್ಟಿಟ್ಯೂಟ್ ಆಫ್ ಫಿಸಿಕ್ಸ್ (ಐಒಪಿ) ಯಿಂದ ಪ್ರಥಮ ಭೌತಶಾಸ್ತ್ರ ಪತ್ರಿಕೋದ್ಯಮ ಪ್ರಶಸ್ತಿಯನ್ನು ಪಡೆದರು.  ನ್ಯೂ ಸೈಂಟಿಸ್ಟ್, *ಹಿಪ್ ಹಿಪ್ ಅರೇಯ* ಮಾರ್ಚ್ ಸಂಚಿಕೆಯಲ್ಲಿನ ಅವರ ವೈಶಿಷ್ಟ್ಯಕ್ಕಾಗಿ  ಈ ಪ್ರಶಸ್ತಿಯನ್ನು ಪಡೆದರು. ಇದು ಸ್ಕ್ವೇರ್ ಕಿಲೋಮೀಟರ್ ಅರೇ ಅನ್ನು ನಿರ್ಮಿಸುವ ಯೋಜನೆಗಳನ್ನು ವಿವರಿಸುತ್ತದೆ, ಇದು ಒಂದು ಚದರ ಕಿಲೋಮೀಟರ್ ಪ್ರದೇಶದಲ್ಲಿ ರಿಸೀವರ್ ಪ್ರೇಕ್ಷಕ ಸಮೂಹವನ್ನು ಒಳಗೊಂಡಿರುವ ರೇಡಿಯೋ ಮತ್ತು ದೂರದರ್ಶಕವಾಗಿದೆ.  

ಅನಂತಸ್ವಾಮಿ ಅವರ ಮೊದಲ ಪುಸ್ತಕ, ದಿ ಎಡ್ಜ್ ಆಫ್ ಫಿಸಿಕ್ಸ್ ಅನ್ನು ೨೦೧೦ರಲ್ಲಿ ಯುಕೆಯು ಫಿಸಿಕ್ಸ್ ವರ್ಲ್ಡ್ ವರ್ಷದ ಪುಸ್ತಕವಾಗಿ ಆಯ್ಕೆ ಮಾಡಿತು. ಅವರ ಎರಡನೇ ಪುಸ್ತಕ, ದಿ ಮ್ಯಾನ್ ಹೂ ವಾಸ್ ನಾಟ್ ದೇರ್ ಗೆ, ೨೦೧೬ ರಲ್ಲಿ  ಪೆನ್/ಇ. ಓ. ವಿಲ್ಸನ್ ಸಾಹಿತ್ಯ ವಿಜ್ಞಾನ ಬರವಣಿಗೆ ಪ್ರಶಸ್ತಿ ದೊರೆಯಿತು.  ಅವರ ಇತ್ತೀಚಿನ ಪುಸ್ತಕ, ಥ್ರೂ ಟು ಡೋರ್ಸ್ ಅಟ್ ಒನ್ಸ್, ೨೦೧೮ ರ ಸ್ಮಿತ್ಸೋನಿಯನ್ ಅವರ ನೆಚ್ಚಿನ ಪುಸ್ತಕಗಳಲ್ಲಿ ಒಂದಾಗಿದೆ.  ೨೦೧೮ ರಲ್ಲಿ ಖಗೋಳಶಾಸ್ತ್ರ, ಭೌತಶಾಸ್ತ್ರ ಮತ್ತು ಗಣಿತದ ಬಗ್ಗೆ ಅವರು ಬರೆದ ಕೃತಿ ಫೋರ್ಬ್ಸ್ನ ಅತ್ಯುತ್ತಮ ಪುಸ್ತಕಗಳಲ್ಲಿ ಒಂದಾಗಿದೆ.

## ಉಲ್ಲೇಖಗಳು 
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಪತ್ರಕರ್ತರು
ವರ್ಗ:ಲೇಖಕರು
ವರ್ಗ:ವಿಜ್ಞಾನ ಸಾಹಿತಿಗಳು
ಬಿ. ವಿ. ರಾಮಮೂರ್ತಿ

**ಬಿ. ವಿ. ರಾಮಮೂರ್ತಿ** ( ೧೪ ಅಕ್ಟೋಬರ್ ೧೯೩೩-೨೩ ಮಾರ್ಚ್ ೨೦೦೪) ಬೆಂಗಳೂರಿನ ಭಾರತೀಯ ವ್ಯಂಗ್ಯಚಿತ್ರಕಾರರಾಗಿದ್ದರು. ಅವರ ವ್ಯಂಗ್ಯಚಿತ್ರಗಳು ಕರ್ನಾಟಕ ಮೂಲದ ದಿನಪತ್ರಿಕೆಗಳು ಮತ್ತು ನಿಯತಕಾಲಿಕೆಗಳಾದ *ಡೆಕ್ಕನ್ ಹೆರಾಲ್ಡ್*, ಪ್ರಜವಾಣಿ, *ಮಯೂರಾ* ಮತ್ತು *ಸುಧಾ*ದಲ್ಲಿ ಪ್ರಕಟವಾಗುತ್ತಿದ್ದವು. *ಡೆಕ್ಕನ್ ಹೆರಾಲ್ಡ್*ನಲ್ಲಿ  *ಮಿಸ್ಟರ್ ಸಿಟಿಜನ್* ಎಂಬ ಶೀರ್ಷಿಕೆಯ ಅವರ ವ್ಯಂಗ್ಯಚಿತ್ರ ಅಂಕಣವು ಓದುಗರಲ್ಲಿ ಜನಪ್ರಿಯವಾಗಿತ್ತು.

## ಜೀವನಚರಿತ್ರೆ 
ರಾಮಮೂರ್ತಿ ಬೆಂಗಳೂರಿನ ಸೇಂಟ್ ಜೋಸೆಫ್ ಕಾಲೇಜಿನಲ್ಲಿ ವಿಜ್ಞಾನದಲ್ಲಿ ಪದವಿ ಪಡೆದಿದ್ದರು. ವ್ಯಂಗ್ಯ ಬರಹಗಳಿಗೆ ಹೆಸರುವಾಸಿಯಾದ ಕನ್ನಡ ಭಾಷೆಯ ಪತ್ರಿಕೆಯಾದ *ಕಿಡಿ*ಯಲ್ಲಿ ವ್ಯಂಗ್ಯಚಿತ್ರಕಾರರಾಗಿ ತಮ್ಮ ವೃತ್ತಿಜೀವನವನ್ನು ಪ್ರಾರಂಭಿಸಿದರು, ಇದನ್ನು ಅವರ ಸ್ನೇಹಿತ ಶೇಷಪ್ಪ ನಡೆಸುತ್ತಿದ್ದರು, ಅವರು ರಾಮಮೂರ್ತಿಯವರ ಪ್ರತಿಭೆಯನ್ನು ಗುರುತಿಸಿದರು. ವ್ಯಂಗ್ಯಚಿತ್ರಕಾರರಾದ ಫಿಲಿಪ್ ಸ್ಪ್ರಾಟ್ ಮತ್ತು ಪೋಥನ್ ಜೋಸೆಫ್ ಅವರಿಂದ ರಾಮಮೂರ್ತಿಯು ಮತ್ತಷ್ಟು ಪ್ರೋತ್ಸಾಹವನ್ನು ಪಡೆದರು. ಇದು ಪ್ರತಿದಿನದ ರಾಜಕೀಯ ಬೆಳವಣಿಗೆಗಳನ್ನು ಬಿಂಬಿಸುವುದರ ಜೊತೆಗೆ ಸಾಮಾನ್ಯ ಮನುಷ್ಯನ ಸಂಕಟ ಮತ್ತು ಸಮಸ್ಯೆಗಳ ಚಿತ್ರಣವಾಗಿತ್ತು.  ಪಾತ್ರವು ವ್ಯಾಪಕವಾಗಿ ಜನಪ್ರಿಯವಾಯಿತು. ಸ್ವಲ್ಪ ಸಮಯದವರೆಗೆ ಅವರನ್ನು *ಪೇಟಾ* ಇಲ್ಲದೆ ಚಿತ್ರಿಸಲಾಗಿತ್ತು, ಆಗ ಓದುಗರು ಕೋಪಗೊಂಡು ಪತ್ರ ಬರೆಯಲಾರಂಭಿಸಿದರು. ಇದರಿಂದ ರಾಮಮೂರ್ತಿ ಅವರು ಹಿಂದಿನ ಆವೃತ್ತಿಗೆ ಮರಳಿದರು. ಪಾತ್ರದ ಪ್ರಭಾವದ ಕುರಿತು ಮಾತನಾಡುತ್ತಾ, *ಡೆಕ್ಕನ್ ಹೆರಾಲ್ಡ್‌ನ* ಮಾಜಿ ಸಂಪಾದಕ ಕೆ. ಎನ್. ಹರಿಕುಮಾರ್,  " ಮಿ. ಸಿಟಿಜನ್‌, ಜೀವನ ಹಾಗೂ ಅದರ ಬೂಟಾಟಿಕೆಗಳು ಮತ್ತು ಸಂಬಂಧಿತ ಸಮಸ್ಯೆಗಳ ರನ್ನಿಂಗ್ ಕಾಮೆಂಟರಿ"  ಎಂದು ನೆನಪಿಸಿಕೊಂಡರು. ಅವರು "ರಾಮಮೂರ್ತಿ ಅವರು ಜೀವನದ ಬಗ್ಗೆ ಬಹಳ ವೈಯಕ್ತಿಕ ದೃಷ್ಟಿಕೋನವನ್ನು ಹೊಂದಿದ್ದರು. ಅವರ ಕಾರ್ಟೂನ್‌ಗಳು ಬಹಳ ನಿರ್ದಿಷ್ಟವಾಗಿದ್ದವು. ಅವರು ಸಾರ್ವಜನಿಕ ಗ್ರಹಿಕೆಯನ್ನು ರೂಪಿಸಿದರು" ಎಂದು ಹೇಳಿದರು. ರಾಮಮೂರ್ತಿ ಅವರು ೧೯೯೧ ರಲ್ಲಿ *ಡೆಕ್ಕನ್ ಹೆರಾಲ್ಡ್‌ನಿಂದ* ಸಹಾಯಕ ಸಂಪಾದಕರಾಗಿ ನಿವೃತ್ತರಾದರು ಆದರೆ ಕೊಡುಗೆದಾರರಾಗಿ ಮುಂದುವರೆದರು. 

ರಾಮಮೂರ್ತಿಯವರು ೧೯೮೦ ರ ದಶಕದ ಆರಂಭದಲ್ಲಿ "ಗ್ರಿನ್ ಆಫ್ ದಿ ಇಯರ್" ಗಾಗಿ ತಮ್ಮ ರೇಖಾಚಿತ್ರಗಳಿಗಾಗಿ ಅಂತರರಾಷ್ಟ್ರೀಯ ಗಮನ ಸೆಳೆದರು. ಮಾಜಿ ಯುಎಸ್ ಅಧ್ಯಕ್ಷ ಜಿಮ್ಮಿ ಕಾರ್ಟರ್ ಅವರ ಟೀಕೆ ವ್ಯಂಗ್ಯಚಿತ್ರಕಾರರಲ್ಲಿ ಜನಪ್ರಿಯವಾಯಿತು.  ವ್ಯಂಗ್ಯಚಿತ್ರಕಾರರಾಗಿ ಪತ್ರಿಕೋದ್ಯಮಕ್ಕೆ ಅವರು ನೀಡಿದ ಕೊಡುಗೆಯನ್ನು ಗುರುತಿಸಿ, ಅವರಿಗೆ ಕರ್ನಾಟಕ ಸರ್ಕಾರವು ೧೯೯೮ ರಲ್ಲಿ ಸಂದೇಶ ಪ್ರಶಸ್ತಿಯನ್ನು ನೀಡಿತು.

## ಉಲ್ಲೇಖಗಳು 
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ವ್ಯಂಗ್ಯಚಿತ್ರಕಾರರು
ಮೊಬೈಲ್ ಸುದ್ದಿ

thumb|ಮೊಬೈಲ್ ಫೋನಿನಲ್ಲಿ ಸುದ್ದಿಗಳನ್ನು ವೀಕ್ಷಿಸುವುದು ಮತ್ತು/ಅಥವಾ ಸಂಗ್ರಹಿಸುವುದು
**ಮೊಬೈಲ್ ಸುದ್ದಿ**ಯು ಮೊಬೈಲ್‌    ಸಾಧನಗಳನ್ನು ಬಳಸಿಕೊಂಡು ಸುದ್ದಿಗಳ ವಿತರಣೆ ಮತ್ತು ಸೃಷ್ಟಿ ಮಾಡುವುದನ್ನು ಸೂಚಿಸುತ್ತದೆ.
## ವಿತರಣೆ
ಇಂದು, ಮೊಬೈಲ್  ಸುದ್ದಿ ವಿತರಣೆಯನ್ನು ಎಸ್ಎಂಎಸ್ ಮೂಲಕ, ವಿಶೇಷ ಅಪ್ಲಿಕೇಶನ್‌ಗಳ ಮೂಲಕ ಅಥವಾ ಮಾಧ್ಯಮ ಜಾಲತಾಣಗಳ ಮೊಬೈಲ್ ಆವೃತ್ತಿಗಳನ್ನು ಬಳಸಿ ಮಾಡಬಹುದು. ಆರು ದೇಶಗಳಲ್ಲಿ (ಫ್ರಾನ್ಸ್, ಜರ್ಮನಿ, ಇಟಲಿ, ಸ್ಪೇನ್, ಯುಕೆ, ಮತ್ತು ಯುಎಸ್ಎ) ನಡೆದ ಇತ್ತೀಚಿನ ಮಾರುಕಟ್ಟೆ ಅಧ್ಯಯನದ ಪ್ರಕಾರ, ೧೬.೯% ಗ್ರಾಹಕರು ಮೊಬೈಲ್ ಸಾಧನಗಳ ಮೂಲಕ ಸುದ್ದಿ ಮತ್ತು ಮಾಹಿತಿಯನ್ನು ಹುಡುಕುತ್ತಾರೆ ಮತ್ತು ಡೌನ್ಲೋಡ್ ಮಾಡಿಕೊಳ್ಳುತ್ತಾರೆ. ಅವರು ಅಪ್ಲಿಕೇಶನ್ ಅಥವಾ ಎಸ್ಎಂಎಸ್ ಎಚ್ಚರಿಕೆಗಳ ಮೂಲಕವೂ ಸುದ್ದಿಗಳನ್ನು ಹುಡುಕುತ್ತಾರೆ.

ಮೊಬೈಲ್ ಸುದ್ದಿ ವಿತರಣೆಗೆ ಬೇಡಿಕೆಯು ತ್ವರಿತವಾಗಿ ಬೆಳೆಯುತ್ತಿದೆ, ಕಳೆದ ವರ್ಷವಷ್ಟೇ ಮೊಬೈಲ್ ಸುದ್ದಿಗಳಿಗೆ ದೈನಂದಿನ ಪ್ರವೇಶದಲ್ಲಿ ೧೦೭ ಪ್ರತಿಶತದಷ್ಟು ಬೆಳವಣಿಗೆ ಕಂಡುಬಂದಿದೆ. ಉದಾಹರಣೆಗೆ, ನ್ಯೂಯಾರ್ಕ್ ಟೈಮ್ಸ್ ಮೊಬೈಲ್ ತಾಣವು ಜನವರಿ ೨೦೦೭ರಲ್ಲಿದ್ದ ೫೦೦,೦೦೦ ವೀಕ್ಷಣೆಗಳಿಗೆ ಹೋಲಿಸಿದರೆ, ಮೇ ೨೦೦೮ ರಲ್ಲಿ ೧೯ ದಶಲಕ್ಷ ವೀಕ್ಷಣೆಗಳನ್ನು ದಾಖಲಿಸಿದೆ.

ಜುಲೈ ೧೮, ೨೦೧೧ ರಂದು, "ಸಿಎನ್ಎನ್ ಮತ್ತು ಹೆಡ್ಲೈನ್ ನ್ಯೂಸ್‌ನಿಂದ ಸುದ್ದಿ ಪ್ರಸಾರವನ್ನು ಅಂತರ್ಜಾಲದಲ್ಲಿ ನೇರ ಪ್ರಸಾರ ಮಾಡಲಾಗುವುದು ಮತ್ತು ಜನರು ತಮ್ಮ ಲ್ಯಾಪ್‌ಟಾಪ್‌ಗಳು, ಸ್ಮಾರ್ಟ್‌ ಫೋನ್‌ಗಳು ಅಥವಾ ಟ್ಯಾಬ್ಲೆಟ್‌ಗಳಲ್ಲಿ ಕೆಲವು ಪಾವತಿಸಿದ ಟಿವಿ ಸೇವೆಗಳಿಗೆ ಚಂದಾದಾರರಾಗಿದ್ದರೆ ವೀಕ್ಷಿಸಲು ಲಭ್ಯವಿರುತ್ತದೆ" ಎಂದು ಟೈಮ್ ವಾರ್ನರ್ ಘೋಷಿಸಿದರು.

೨೦೧೪ ರಿಂದ ಅನೇಕ ಮಾಧ್ಯಮ ಕಂಪನಿಗಳು  ತ್ವರಿತ ಮತ್ತು ಸಣ್ಣ ಸುದ್ದಿಗಳನ್ನು ನೀಡುವ ಮೂಲಕ ಜಾಗತಿಕ ಬಳಕೆದಾರರು  ನ್ಯೂಸ್ ಡ್ಯಾಶ್  ಸೇರಿದಂತೆ ತಮ್ಮ ಸ್ಥಳೀಯ ಮೊಬೈಲ್ ಅಪ್ಲಿಕೇಶನ್‌ಗಳಲ್ಲಿ ತೊಡಗಿಸಿಕೊಳ್ಳುವಂತೆ ಮಾಡಿದವು. 
## ಸುದ್ದಿಗಳ ಉತ್ಪತ್ತಿ
ಮೊಬೈಲ್ ಸುದ್ದಿಯು, ಚಿಕ್ಕ ಸಮುದಾಯಗಳಿಗೆ ಬ್ರೇಕಿಂಗ್ ನ್ಯೂಸ್‌ಗಳಂತಹ ಸಣ್ಣ ಸುದ್ದಿಗಳನ್ನು ವರದಿ ಮಾಡುವ  ಸಾಮರ್ಥ್ಯವನ್ನು ಒದಗಿಸುತ್ತದೆ. ರೇಡಿಯೋ, ಟಿವಿ ಅಥವಾ ಪತ್ರಿಕೆಗಳಂತಹ ಸಾಂಪ್ರದಾಯಿಕ ಮಾಧ್ಯಮಗಳಿಗೆ ಹೋಲಿಸಿದರೆ ಮೊಬೈಲ್  ಫೋನ್‌ಗಳ ಬಳಕೆಯ ಸುಲಭತೆಯಿಂದಾಗಿ ಬಳಕೆದಾರರಲ್ಲಿ ಉತ್ತಮವಾದ ಮಾಹಿತಿಯ ವಿನಿಮಯವನ್ನು ಸುಗಮಗೊಳಿಸುತ್ತದೆ. ಗುಣಮಟ್ಟ, ಪತ್ರಿಕೋದ್ಯಮ ಮಾನದಂಡಗಳು ಮತ್ತು ವೃತ್ತಿಪರತೆಯ ಸಮಸ್ಯೆಗಳು ಕೆಲವು ವಿಮರ್ಶಕರಿಗೆ ಕಳವಳವನ್ನುಂಟುಮಾಡುತ್ತವೆ. 

ಮೊಬೈಲ್, ದೂರವಾಣಿ ಮತ್ತು  ವೈಶಿಷ್ಟ್ಯಪೂರ್ಣ ಮೊಬೈಲ್ ಸಾಧನಗಳು  ಸಕ್ರಿಯತೆ ಮತ್ತು ನಾಗರಿಕ ಪತ್ರಿಕೋದ್ಯಮಕ್ಕೆ ಅನುಕೂಲ ಮಾಡಿಕೊಡುತ್ತವೆ. ವೈಯಕ್ತಿಕ ಪ್ರಯತ್ನಗಳ ಜೊತೆಗೆ, ಸಿಎನ್ಎನ್, ರಾಯಿಟರ್ಸ್ ಮತ್ತು ಯಾಹೂ ಪ್ರಮುಖ ಮಾಧ್ಯಮಗಳು ನಾಗರಿಕ ಪತ್ರಕರ್ತರ ಶಕ್ತಿಯನ್ನು ಬಳಸಿಕೊಳ್ಳಲು ಪ್ರಯತ್ನಿಸುತ್ತಿವೆ.

ಮೊಬೈಲ್ ಸುದ್ದಿಗಳ ಸೃಷ್ಟಿಯು ಮೊದಲು ಪಠ್ಯ ಎಚ್ಚರಿಕೆಗಳನ್ನು ಸ್ವೀಕರಿಸುವ ಜನಪ್ರಿಯತೆಯಿಂದ ಉತ್ತೇಜಿಸಲ್ಪಟ್ಟಿತು, ಮತ್ತು ನಂತರ ಮೊಬೈಲ್ ಕಂಪನಿಗಳು ಸಾಮಾಜಿಕ ಮಾಧ್ಯಮವನ್ನು ಸ್ವೀಕರಿಸಿದಾಗ, ವಿಷಯ ರಚನೆಯನ್ನು ಸುಲಭವಾಗಿ ಪ್ರವೇಶಿಸುವಂತೆ ಮಾಡಿತು.

## ಉಲ್ಲೇಖಗಳು 
ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಪತ್ರಿಕೋದ್ಯಮ
ರಾಮೇಶ್ವರಿ ನೆಹರು

**ರಾಮೇಶ್ವರಿ ನೆಹರು** (೧೦ ಡಿಸೆಂಬರ್ ೧೮೮೬-೮ ನವೆಂಬರ್ ೧೯೬೬) ಭಾರತದ ಸಾಮಾಜಿಕ ಕಾರ್ಯಕರ್ತರಾಗಿದ್ದರು. ಅವರು ಬಡ ವರ್ಗಗಳ ಮತ್ತು ಮಹಿಳೆಯರ ಉನ್ನತಿಗಾಗಿ ಕೆಲಸ ಮಾಡಿದ್ದರು. ೧೯೦೨ ರಲ್ಲಿ, ಅವರು ಮೋತಿಲಾಲ್ ನೆಹರು ಅವರ ಸೋದರಳಿಯ ಮತ್ತು ಸ್ವತಂತ್ರ ಭಾರತದ ಮೊದಲ ಪ್ರಧಾನಿ ಜವಾಹರಲಾಲ್ ನೆಹರು ಅವರ ಸೋದರಸಂಬಂಧಿ ಬ್ರಿಜ್ಲಾಲ್ ನೆಹರು ಅವರನ್ನು ವಿವಾಹವಾದರು. ಇವರ ಮಗ ಬ್ರಜ್ ಕುಮಾರ್ ನೆಹರು ಭಾರತೀಯ ನಾಗರಿಕ ಸೇವಕರಾಗಿದ್ದರು ಮತ್ತು  ಹಲವಾರು ರಾಜ್ಯಗಳ ರಾಜ್ಯಪಾಲರಾಗಿ ಸೇವೆ ಸಲ್ಲಿಸಿದರು.

ಅವರು ೧೯೦೯ ರಿಂದ ೧೯೨೪ ರವರೆಗೆ ಮಹಿಳೆಯರಿಗಾಗಿ ಹಿಂದಿ ಮಾಸಿಕವಾದ *ಸ್ತ್ರೀ ದರ್ಪಣ್* ಅನ್ನು ಸಂಪಾದಿಸಿದರು. ಅವರು ಅಖಿಲ ಭಾರತ ಮಹಿಳಾ ಸಮ್ಮೇಳನದ (ಎಐಡಬ್ಲ್ಯೂಸಿ) ಸಂಸ್ಥಾಪಕರಲ್ಲಿ ಒಬ್ಬರಾಗಿದ್ದರು ಮತ್ತು ೧೯೪೨ ರಲ್ಲಿ ಅದರ ಅಧ್ಯಕ್ಷರಾಗಿ ಆಯ್ಕೆಯಾದರು. ಅವರು ಕೋಪನ್ ಹ್ಯಾಗನ್ ನಲ್ಲಿ ನಡೆದ ವಿಶ್ವ ಮಹಿಳಾ ಕಾಂಗ್ರೆಸ್ ಮತ್ತು ಕೈರೋದಲ್ಲಿ ನಡೆದ ಮೊದಲ ಆಫ್ರೋ-ಏಷ್ಯನ್ ಮಹಿಳಾ ಸಮ್ಮೇಳನದ (೧೯೬೧) ನಿಯೋಗಗಳನ್ನು ಮುನ್ನಡೆಸಿದರು.

ರಾಮೇಶ್ವರಿ ನೆಹರು ಅವರ   ಸಾಮಾಜಿಕ ಕಾರ್ಯಕ್ಕಾಗಿ ಭಾರತ ಸರ್ಕಾರ ಅವರಿಗೆ ೧೯೫೫ ರಲ್ಲಿ ಪದ್ಮಭೂಷಣ ಪ್ರಶಸ್ತಿಯನ್ನು ನೀಡಿತು. ಇವರು ೧೯೬೧ ರಲ್ಲಿ ಲೆನಿನ್ ಶಾಂತಿ ಪ್ರಶಸ್ತಿ ಗೆದ್ದುಕೊಂಡರು.

ವಿಶ್ವ ಸಂವಿಧಾನವನ್ನು ರಚಿಸುವುದಕ್ಕಾಗಿ ಸಮಾವೇಶವನ್ನು ಕರೆಯುವ ಒಪ್ಪಂದಕ್ಕೆ ಸಹಿ ಹಾಕಿದವರಲ್ಲಿ ಇವರೂ  ಒಬ್ಬರಾಗಿದ್ದರು. ಇದರ ಪರಿಣಾಮವಾಗಿ ಮಾನವ ಇತಿಹಾಸದಲ್ಲಿ ಮೊದಲ ಬಾರಿಗೆ ವಿಶ್ವ ಸಂವಿಧಾನ ಸಭೆಯು ಒಕ್ಕೂಟದ ಸಂವಿಧಾನವನ್ನು ರಚಿಸಲು ಮತ್ತು ಅಂಗೀಕರಿಸಲು ಸಭೆ ಸೇರಿತು.

## ಉಲ್ಲೇಖಗಳು 
## ಮುಂದೆ ಓದಿ 
* 
* "View of I primi passi del femminismo indiano:rameshwar e Uma Nephru nell 'India di inizio Novcento | Storia delle Donne", 10ನೇ ಆವೃತ್ತಿ 2020. https://oaj.fupress.net/index.php/sdd/article/view/2520/2520.

ವರ್ಗ:ಕನ್ನಡ ವಿಕಿಪೀಡಿಯ ಸಮುದಾಯ ಬೆಳವಣಿಗೆ
ವರ್ಗ:ಸಮಾಜಸೇವಕರು
ವರ್ಗ:ರಾಜಕಾರಣಿಗಳು
ವರ್ಗ:ಪದ್ಮಭೂಷಣ ಪ್ರಶಸ್ತಿ ಪುರಸ್ಕೃತರು
ವರ್ಗ:ಮಹಿಳಾ ರಾಜಕಾರಣಿಗಳು